माया महाठगिनी हम जानी – टटका खबर\nबसपा सुप्रीमो मायावती के “दौलत के बेटी” कहत युपी में विपक्ष के नेता स्वामी प्रसाद मौर्या आजु बसपा से इस्तीफा दे दिहलन. कहलन कि मायावती बसपा के नोट छापे वाला मशीन बना लिहले बाड़ी आ रुपिया ले ले के अगिला चुनाव के टिकट बेचत बाड़ी.\nओने मुस्लिम वोट बैंक सम्हारे का मोह में सपा यूपी के एगो बड़का बाहुबली का सोझा माथा टेक दिहले बिया. अलग बात बा कि गुड़ खाए गुलगुला से परहेज करे वाला अन्दाज में मुख्तार अंसारी के सपा में नइखे घुसे दिहले बाकिर पूरा कौमी एकता दल के सपा में घुसा लेबे में ओकरा कवनो दिक्कत ना भइल. अचरज त तब भइल जब एह घुसावे अँटावे में सबले सक्रिय रहल बलराम यादव के मंत्रीमंडल से निकाल फेंकले मुख्यमंत्री अखिलेश यादव. अब एह बेइज्जति से बलराम यादव के परिवार आ लगुआ भगुआ लोग के नाराजगी खतम करे खातिर हो सकेला कि बलराम यादव के बेटा संग्राम यादव के मंत्री बना दीहल जाव.\nTags: दौलत के बेटी, बलराम यादव, बसपा


अनसोहाते अनसाईल अनसाह (बतकुच्चन – 194) – Anjoria\nअगस्त 9, 2015 अनसाईल, अनसाह, अनसोहाते, बतकुच्चन\nकबो ट्रेन के टाइम त कबो हवाई जहाज के टाइम का चलते अनसोहाते मौका मिल जाला बतकुच्चन से आराम करे के. सोहाव त ना बाकिर कुछ देर ला सोहावन जरूर लागेला. आ आज एहीसे अनसोहाते पर बतकु्च्चन करे के मन बनवले बानी. अब रउरा एहसे अनस आवे, रउरा अनसा जाईं, राउर मन अनसाइल हो जाव त अलग बात बा बाकिर हमार मकसद रउरा के अनसावल इचिको नइखे. हँ कुछ अनसाह लोग हमेशा बहाना खोजत रहेला अनसाए के, त ओह लोग के जरूर मौका मिल जाई.\nरउरा पूछ सकीलें कि अनसोहाते से अनस के का संबंध, त बतावल जरूरी हो जाई कि जब कुछ अनसोहाते होखे लागेला तबे अनस बड़ेला, मन खिसियाला. एह अनस आ अनसोहाते के संबंध बहुते घनिष्ठ होला. काहे कि अनसोहाते होखे वाला बात, मन मरजी का खिलाफ होखे वाला बात, केहु के सोहाव ना. अचके भा अचानके होखे वाला बात जरूरी नइखे कि अनसोहातो होखे. अनसोहात के अचानक होखलो जरुरी ना होखे. ऊ त बस अनसोहात होला जवना से मन के अनसोहाती महसूस होला.\nमोहन आ सोहन नीक दुनू लागेला बाकिर मोहन अपना मोहिनी से मोहेला बाकिर सोहन अपना सोहाइल भइला का चलते. खेत भा बाग से खर पतवार के छाँट के निकाले के काम निराई भा सोहनी कहल जाला. निराई से आइल निरापन आ सोहनी से उपजल सोहावन में भावना के फरक आ जाला. निरा निरा होला, साफ सुघर, तटस्थ. ऊ ना त मन बिजुकावेला ना सोहावेला बाकिर सोहनी के परिणाम से जवन दृश्य बनेला ऊ त बस सोहावने होला. सभके सोहेला काहे कि कतहीं कवनो खर पतवार ना लउके आ सब कुछ साफ सुथर मन के सोहावे वाला हो जाला. सोहनी आ सोहाई सोहे के कामो के कहल जाला आ सोहला का चलते मिला वाला मजूरिओ के.\nअब एही सोहे से आगा बढ़त हम आ जात बानी सोहर भा सोहिला पर. घर में लड़िका जनमेला त सोहर गावल जाला. सोहर माने मंगल गान, खुशी के मौका पर गावल जाए वाला गीत. एकरे के सोहिलो कहल जाला. नीक लागे वाला बात भा गीत गवनई मन के सोहासित करेला आ एही से उपजल ठकुरसुहाती. ऊ बात कहल जवन ठाकुर माने मालिक के सोहाव. ठकुरसुहाती बतियावे में धियान राखे के पड़ेला कि जवन कहीं तवन सुने वाला के सोहाव. जरूरी ना होखे कि ठकुरसुहाती साँचो होखे, भा कह सकीलें कि ठकुरसुहाती के नाता साँच से वइसने होखे के चाहीं जइसन पुरनका जमाना में भवे भसुर के होत रहुवे. एहिजा पुरनका के बात कुछ सोच के उठवनी काहे कि नयका जमाना में बहुते कुछ बदलल बा, बहुते कुछ गिरावटो आइल बा. अब रउरा अनसोहाते कवनो पुरान कहाउत याद आ जाव त याद कर लीं, हम दोहरावे वाला नइखीं. पता ना अगिला बेर कब फेर टाइम टेबल के टाइम आ जाई.\nहँ अतना जरूर कहब कि अरधो कहे त सरबो बूझे, सरबो कहे त बरधो बूझे!


झारखंड, गुजरात, अउर जेएनयू में रामनवमी पर हिंसा आ बवाल – टटका खबर\nApr 10, 2022 रामनवमी, हिन्दू मंदिर, हिंसा\n(चइत अँजोरिया नवमी, 2079 विक्रमी संवत, शनीचर)\nसभकर साथ, सभकर विकास, अउर सभकर विश्वास के खयाली पुलाव पकावत मोदी आ भाजपा के सरकारन के लाख कोशिश का बादो हिन्दुवन के शान्ति से आपन पूजा आ शोभायात्रा निकाले नइखे दीहल जात.\nआजु रामनवमी का मौका पर निकलल शोभायात्रा पर झारखंड के लोहरदग्गा के एगो गाँव में पथराव कइल गइल आ कई एक गाड़ियन आ घर के आग लगा दीहल गइल. पुलिस के तैनाती का बादो एह हिंसा के रोकल ना जा सकल आ अब पुलिस पूरा कोशिश करे में लागल बिया कि हिंसा के आग अउर पसरे से रोकल जा सके. गनीमत इहे बा कि अबहीं ले केहू के मौत के खबर नइखे, हँ तीन लोग घवाहिल होके अस्पताल में इलाज करावत बाड़ें. एहिजो कई एक लोग घवाहिल भइल बा आ आगजनी कइल गइल.\nपढ़ल लिखल लोगन के हालो कवनो दोसर नइखे. जेएनयू में आजु कुछ विद्यार्थी रामनवमी पर हवन-पूजा करत रहलें तवना घरी बँबारा गिरोह के कुछ छात्र आ के पूजा रोके-रोकवावे के कोशिश कइलन बाकिर पूजा करे वालन का सोझा उनुकर इरादा सफल ना भइल. एकरा बाद बँवारा गिरोह वाला छात्र मेस में मांसाहारी खाना परोसवावे के जिद्द ठान लिहलें.\nपिछला सरकारनो से बेसी मदद कइला का बादो भाजपा के ठेंगा देखावल छोड़ि कुछ भेंटाव ना. सुविधा आ सहायता लेबे वालन का अगिला कतार में रहे वाला ई जमात भाजपा के किरियो खाए भर के भोट ना देव बाकिर संघ आ भाजपा ओहनी के पटावे में लागल बाड़ें. एह लोग के मालूम बा कि हिन्दुवन का सोझा कवनो दोसर विकल्प नइखे, एहसे हिन्दू भावना के कदर एहू सरकार में नइखे होखत. आजुओ देश के लाखन मंदिरन पर अतग अलग सरकारन के कब्जा बा आ ओहिजा के चढ़ावा से दोसरा संप्रदायन के सहायता दीहल जा रहल बा. कई जगह मदिर प्रबंघन में मुसलमानन आ ईसाईयन के भरती कईल गइल बा.


‘बिगुल’ हर तरह से मौलिक आ साफ सुथरा मनोरंजन देबे वाली फिलिम बा – रवि कांत – Anjoria\n‘बिगुल’ हर तरह से मौलिक आ साफ सुथरा मनोरंजन देबे वाली फिलिम बा – रवि कांत\nबहुते कम निर्देशक ई कहे के जज़्बा राखेलें कि उनका फिलिम के एकहु फ्रेम कवनो दोसरा फिलिम के नकल ना मिली. बाकिर अइसन दावा करत बाड़ें निर्देशक रविकांत. ‘भारतेन्दु नाट्य अकेडमी’ से जुड़के अनेके नाटक मंचन आ साहित्य सेवा करे वाला रविकांत छोटका परदा पर ‘किटी पार्टी’, ‘अंखियों के झरोखे से’, ‘कहीं किसी रोज’ वगैरह धारावाहिक निर्देशित कइले बाड़न. उनुका निर्देशन में बने वाली पहिला भोजपुरी फिल्म ह ‘बिगुल’. नमन प्रोडक्शंस के बैनर तले बनत एह फिल्म में ‘रंगबाज’ हैदर काजमी आ अक्षरा सिंह के जोड़ी बा. पेश बा रविकांत से भइल बातचीत के कुछ खास अंश :\nआखिर का खासियत बा ‘बिगुल’ के ?\nदरअसल, ‘बिगुल’ उत्तर भारत के सामाजिक परिवेश पर बनल फिलिम ह जवना में एगो किसान-मजदूर के कहानी बा. अपना देश-प्रदेश के समस्या, ओकरा दुःख-दर्द के एह फिल्म में पिरोवल गइल बा. हमार दावा बा कि एह फिल्म में दुनिया के कवनो फिलिम के एकहु फ्रेम के नकल नइखे. ‘बिगुल’ पूरा तरह से मौलिक बावे. एकर भाषा जरूर भोजपुरी बा लेकिन एकर सब्जेक्ट, प्रस्तुतिकरण, फिल्मांकन, फोटोग्राफी, निर्देशन, पोस्ट-प्रोडक्शन वगैरह सगरी एकदम हटके बा. ई एगो बढ़िया दर्जा के पारिवारिक-मनोरंजक फिल्म ह, जवना में फूहड़पन के तड़का नइखे मारल. एकर कथा-पटकथा हमरे लिखल ह जबकि संवाद मनोज पाण्डे आ हमार लिखल. मुख्य कलाकार हउवें हैदर काजमी, अक्षरा सिंह, जितेंद्र यादव, श्रेया शर्मा, मनीष खन्ना, संजय कुलकर्णी, कृष्ण गोपाल अउर संगीता रमन वगैरह. गीतकार-संगीतकार नजाकत-सुजात हउवें. एहमें कुल 8 गो गीत बा, जवना में एगो आइटम गीत ह आ सगरी गीत सिच्युएशनल बाड़ी सँ.\nएह फिल्म के अउरी का खासियत बा?\nदेखीं, पहिलही बतवनी कि सबले बड़ी खासियत बा एकर मौलिक सब्जेक्ट अउर प्रस्तुतिकरण. एकर हर पक्ष खास बा. कहीं कवनो कटौती नइखे कइल गइल फिल्मांकन में. इलाहाबाद में एकरा शूटिंग खातिर 10 लाख रुपिया के सेट लगावल गइल जवन कि पटकथा के डिमांड रहल. अभिनय क बात करीं त हैदर काजमी, अक्षरा सिंह, नवोदित जितेंद्र यादव समेत सगरी कलाकार बढ़िया काम कइले बाड़ें. एह फिल्म के बेहतरीन बनावे में कवनो कसर नइखीं छोड़ले हम. काहे कि हम समझौता में ना बलुक बढ़िया काम करे में विश्वास राखीलें. हम त इहो कहब कि ‘बिगुल’ भोजपुरी इंडस्ट्री में माइल स्टोन फिल्म साबित होखी आ दोसरो फिल्मकार अइसने बढ़िया फिलिम बनावे ला उत्साहित होखीहें.\nमौजूदा फिलिमन क बारे में आपके नजरिया?\nसाँच कहीं त हम संतुष्ट नइखीं काहे कि आजु बनत ज़्यादातर फिलिम समाज के हिस्सा नइखे बनत, बमुश्किल दस फीसदी लोग खातिर बनत बा. हमनी का समाज के बाँट के राख दिहले बानी जा. जबकि फिल्मकारन के दायित्व पूरा समाज ला होखेला. आज समाज टूटत बा आ समाज के छोड़के हमनी का कला-सेवा ना कर सकीं. आजु बढ़िया मौलिक कहानी आ लेखकन के कमी बा. सस्ता लोकप्रियता बटोरल हमनी के मकसद ना होखे के चाहीं. कुछ फिल्मकार कहेलं कि ऊ उहे परोसेलें जवन दर्शक देखल चाहेलें, जबकि हमार कहना बा कि रउरा जवने परोसत बानी दर्शक ओकरे के देखे ला मजबूर बाड़ें. उनुका लगे विकल्प नइखे.\nफिल्म के मथैला भा टाइटल ‘बिगुल’ एकरा कथानक में कवना तरह जस्टीफाई भइल बा?\nजइसन कि पहिलही कहनी ई एगो किसान-मजदूर के कहानी ह. जब एगो भू-माफिया ओकरा पर अत्याचार करत बा त आखिरकार ऊ किसान ओह माफिया आ ओकरा अत्याचार का खिलाफ उठ खड़ा होके न्याय खातिर बिगुल बजा देता. ई टाइटल कथानक साथे पूरा तरह से जस्टीफाईड बा, फिलिम देखि के रउरो मान जाएब.\nकुछ अपना बैकग्राउण्ड का बारे में?\nमूल रूप से हम औरंगाबाद, बिहार के हईं. रंगमंच में शुरुए से दिलचस्पी रहल, लिहाजा लखनऊ में ‘भारतेन्दु नाट्य अकेडमी’ से जुड़ल रहनी आ अनेके नाटक मंचित कइनी. साहित्यो में दिलचस्पी बा, कविता लिखिलें. मुंबई साल 2000 में अइनी आ टीवी खातिर ‘अंखियों के झरोखे से’, ‘किटी पार्टी’, ‘कहीं किसी रोज’ वगैरह सीरियल निर्देशित कइनी. ‘बिगुल’ हमार पहिलका फिलिम ह. आ बढ़िया फिलिम बनावले हमार मकसद बा.\n'एक बार मैंने फिर प्यार किया' जल्दिए रिलीज होई\nअँजोरिया के नया ईमेल anjoria@outlook.com इस्तेमाल कइल करीं.


बलात्कार माने बल अति कार. – Anjoria\nसितम्बर 13, 2016 बल अति कार., बलात्कार\nकवनो कार भा कार्य जवन बल का भरोसे – बलाते – कइल जाव ओकरा के बलात्कार मान लीहल जाला. अब बलातो त कई तरह के काम क लीहल जाला बाकिर व्यवहार में ई दू गो विपरीत लिंगियन का बीचे बलाते भइल सेक्स खातिर मान लीहल गइल बा. सम लिंगियन का बीचे भइल एह तरह के सेक्स खातिर दुष्कर्म शब्द के इस्तेमाल होला. बाकिर एही बात के लिंग आ सेक्स के दायरा बढ़ावत समूह आ कार का साथे देखल जाव तो हर छिन कवनो ना कवनो समूह का साथे बलात्कार भा दुष्कर्म होखत मिल जाई.\nआजु एह बरजल विषय के चरचा में खास बना के पेश कइला का बहाने हमार मकसद बतंगड़े कइल बा. बाकिर शुरुआत हम नइखीं करत. शुरुआत त यूपी सरकार के मंत्री पहिलहीं क चुकल बाड़न. हम त बस ओकरा के लमारे जात बानी.\nयूपी के बुलन्दशहर में भइल रेप पर अगर कतहीं से कवनो बुलन्द आवाज सुने के ना मिलल त महज एह चलते कि जवना अभागन का साथे ई घिनावन काम भइल ऊ ना त अल्पसंख्यक रहलें, ना दलित. एह चलते ना त मीडिया एकर मथैला बनवलसि ना ही नेतवन क जमात ओह अभागन का घरे धावत चहुँपले. ना ही टीवी चैनलन पर एकरा के दलित भा मजहबी मुद्दा बनावे के कोशिश भइल. आ सबले हद त तब पार हो गइल जब मंत्री जी एकरा के राजनीतिक साजिश बना-बता दिहलें. एही लोग के कुकुरबझाँव तब देखे जोग रहल रहीत अगर भुक्तभोगी आ करे वाला उलटा रहतन.\nबलात्कार के मुद्दा पिछला सरकार का दौरान एगो अउरो बड़हन साजिश का तहत एह तरह बनावे के कोशिश भइल रहुवे कि देश क ताना-बाना छिन-बिन क दीहल जाव. एहु सरकार में ओही कोशिश के आगा बढ़ावे के कोशिश जारी रहुवे बाकिर सोशल मीडिया आ जनमत का दबाव का चलते ओह कोशिश के छोड़ देबे पड़ल.\nदुर्भाग्य के बाति बा कि एह देश के बड़हन समूह अइसनका सवारथियन से पटाइल बा जे अपना फायदा ला देश समाज के का कहीं, बेटीओ-बहिन के सौदा करे में ना हिचकिचइहें. देश के इतिहास में अइसन कहानी भरल बाड़ीं से जवना में देश के अनेके राजा मुगलन के आपन बेटी-बहिन सँउप के आपन राच बचा लीहलें. हालही में अइसनके बेहयाई के एगो गलीज नमूना राजस्थान सरकार के पर्यटन विभाग क देखवलसि जब ऊ पद्मिनी के खिलजी के प्रेमिका बतावत ओह किला के दर्शन करे के नेवत दिहलसि जवना का ऊ बरबाद क दिहले रहे. इतिहास गवाह बा कि ओहिजा रानी पद्मिनी का संगे हजारों औरत आपन अस्मत बचावे खातिर जौहर रचा के जान दे दिहले रही.\nबाति एह बीच तनी बहक गइल से लवटत बानी बलात्कार का मुद्दा पर. अपना देश के बड़का ताकत हमनी के परिवार-व्यवस्था ह. पिछलका सरकार में एह परिवार-व्यवस्था के हमेशा-हमेशा खातिर खतम करे का साजिश का तहत बिआहलो मरद-मेहरारु का बीच बलात्कार के मान्यता दे देबे क कोशिश भइल रहुवे. दहेज आ पोक्सो जइसन कानून बना के समाज के हिनबिन कइए दिहल गइल बा. बाकिर अपना दिमाग पर तनिका याद करे के कोशिश करीं कि पोक्सो कानून में असाराम बापू का अलावा कवनो दोसरो समूह के गुरु धराइल बाड़ें कि ना. का बाकी लोगन में अइसन अपराध ना होखे ? बाकी सम्प्रदायन में कमजोर समूहन का साथे दुराव होखे कि ना ? बाकिर हमहन के नेता आ मीडिया खाली एके पंथ का खिलाफ अलख जगवले रहेलें, मजबूत आ एकजुट समूहन का खिलाफ बोलल ई लोग जरुरी ना समुझे भा हिम्मत ना कर पावसु. कुछ राज्यन के हालात त अतना बाउर हो गइल बा कि शुक का दिने रउरा फगुआ ना खेल सकीं. अगर रउरो कवनो इलाका में अल्पसंख्यक हो गइल बानी त रउरा शवदाहो ना क सकीं. सामने वाला के मरजी बिना पूजा-पाठ ना कर सकीं. कुछ महीना पहिले नीतीश सरकार त हवन कइलो प रोक लगा दिहले रहुवे.\nकबो एहु बलात्कारन का खिलाफ आवाज उठवला के जरुरत बा.


टटका खबर, अतवार, २५ जुलाई – Anjoria\nJul 25, 2010 टटका खबर, भोजपुरी समाचार\nसंसद के मानसून सत्र में घनघोर घटा गरजी\nसंसद का अकास पर करिया बदरी घेरले आवत बा आ बुझात बा कि घनघोर घटा गरजी आ गरज तरज का साथे कुछ छींटो पड़ी. विपक्ष एकमत बा कि महँगाई पर स्थगन प्रस्ताव ले आई आ ओकरे जरिये बहस करावल जाई. सत्ता पक्ष भरसक ई होखे ना दीहि.\nदारोगे के गोली मार दिहल गइल\nबिहार का रोहतास जिला के बहुआरा गाँव में शुक का दिने एगो दारोगा कमला सिंह के गोली मार के हत्या कर दिहल गइल. कमला सिंह हाजीपुर में तैनात रहलें आ छुट्टी में अपना गाँवे आइल रहन जहाँ जमीन का झगड़ा में उनकर हत्या कर दिहल गइल. पुलिस तीन जने के एह मामिला में गिरफ्तार कर लिहले बिया.\nगिरफ्तार त अमितो शाह हो गइलन\nसीबीआई का गिरफ्त से दूर रहल गुजरात के गृहराज्यमंत्री अमित शाह आजु सामने आ गइलन आ कहलन कि ऊ निर्दोष बाड़न. सीबीआई उनका के झूठ केस बना के फँसा रहल बिया. सीबीआई के छवि अतना खराब बा कि ओकरा पर कवनो दोष सहिये लागेला. सीबीआई के अदालत अमित शाह के चौदह दिन का न्यायायिक हिरासत में भेज दिहले बिया.\nजेलो कुछ लोग खातिर सुरक्षित ना होला\nमुंबई का सबले सुरक्षित मानल जाये वाला आर्थर रोड जेल में बन्द अबू सलेम के दाउद इब्राहिम के गुण्डा मोहम्मद डोसा जम के पिटाई कर दिहलसि. औकरा बाद अबू सलेम के रायगढ़ जिला के तलोजा सेन्ट्रल जेल में बेज दिहल गइल बा जवना से उनका पर फेर दाउद के कवनो गुर्गा हमला मत कर देव.\nपार्टी से बाहर निकालल गइल सोमनाथ करात के दोषी बतवलन\nलोकसभा के पूर्व स्पीकर सोमनाथ चटर्जी अपना आत्मकथा में वामदलन के खस्ता हाल के जिम्मेदारी प्रकाश करात पर डलले बाड़न. लिखले बाड़न कि प्रकाश करात का चलते वामपंथी आन्दोलन महत्वहीन हो गइल. सोमनाथ बाबू एगो कहाउत नइखी सुनले? बीस साल का उमिर में जे कम्युनिष्ट ना भइल ओकरा लगे दिल नइखे आ जे चालीस का बादो कम्युनिष्ट बनल रह जाव ओकरा लगे दिमाग ना होला!\nदिमाग त ओकरा के कहल जाला जवन दोसरा के कामे आवे\nबतावल जा रहल बा कि हिन्दुस्तान के नेशनल नॉलेज नेटवर्क से जुड़ल संस्थानन के दुनिया के विज्ञान प्रकल्पन से हाई स्पीड नेट का मार्फत जोड़ दिहल जाई. एकरा बाद वैज्ञानिक आ अकादमिक संस्थान दुनिया भर के वैज्ञानिक संसाधन के फायदा उठावे में सक्षम हो जइहें.\nबाकिर एकरो से तेज त हमनी के अंधविश्चास चलेला\nएगो एनजीओ कहले बा कि देश में हर साल दू सौ औरतन के डायन बता के मार दिहल जाला. सबले बेसी हत्या झारखण्ड में होला. आंध्र प्रदेश दूसरा नम्बर पर बा. सबले दुख के बात त ई बा कि अइसनका घटना के मीडियो में जगहा ना मिल पावे.\nजरावल खालि डायने ना जाली स पुतलो जरावे के काम खुबे होला\nअपना किहाँ जेकरा से विरोध होखे ओकर पुतला जरावे के कामो खूब होला. काल्हु पटना में जदयू आ भाजपा के समर्थक विपक्ष के पुतला जरवले. ओहलोग के शिकायत बा कि कांग्रेस आ लालू मिल जुल के चोर दरवाजा से बिहार सरकार के हटावे का षडयन्त्र में लागल बा. वइसे ई कमे होला जब सत्ता पक्ष सड़क पर उतरेला आ विपक्ष के विरोध करेला. विरोध करे के काम त विपक्षे का नामे रहे के चाही. सत्ता पक्ष के लोग त हाथी चले बाजार कूकूर भूंके हजार वाला होखे के चाहीं.\nजइसे कि कॉमनवेल्थ गेम के आयोजन समिति बिया\nराष्ट्रमण्डल खेल शुरु होखे में अभ दुइयो महीना नइखे रहि गइल बाकिर आयोजन के व्यवस्था के पता नइखे चलत. जस जस दिन नियरात आवत बा तस तस आयोजक लोग अउरी धीरे होखल जा रहल बाड़े. कहीं ओह लोग के नर्वस ब्रेक डाउन मत हो जाव आ पूरा दुनिया में हिन्दुस्तान के मेजबानी के मजाक उड़े लागे.\nआईसीसी रैंकिंग में भारत के नम्बर वन पोजीशन मजाक बन के रह गइल बा. पिछला कई गो टेस्ट मेच लगातार हरला का बादो भारत नम्बर वन टीम बनल रह गइल बा जवना पर संगकारा पिछला दिने सवाल उठवले रहलन. अब दुसरका टेस्ट में हारल त नम्बर वन पोजीशन छीना जाई.\nछीना त बेचारी ज्वालो के चैन गइल बा आ ओकरा पहिले संगीता बिजलानी के जे अपना शौहर अजहर का चालचलन का खिलाफ नाराज होके मुंबई चल गइल बाड़ी. कहल जा रहल बा कि अजहर ज्वाला से इश्क फरमावत बाड़े जबकि एह बाति के खण्डन अजहर आ ज्वाला दुनु जने कई बेर कर चुकल बा. बाकिर अछरंग कई बेर अइसन चिपके ला कि हटवले ना हटे.


लालू हीरो हउवें आ रहीहें. कहली राबड़ी देवी – टटका खबर\nबिहार के मुख्यमंत्री रह चुकल राबड़ी देवी आजु फेरु कहली कि उनका पति आ :राजद:अध्यक्ष लालू प्रसाद यादव के साजिश का तहत चारा घोटाला मे फंसाके सजा दिआवल गइल बा. बाकिर ऊ जनता का नजर में हीरो हउवे आ आगहू हीरो रहीहें.\nराबड़ी देवी के कहना रहल कि लालू का खिलाफ चारा घोटाला मे ना त कवनो सबूत बा ना कवनो गवाह. जब सीबीआई छापा मरले रहुवे ओहु दिन ओकरा कुछ ना मिलल रहे. कहली कि एह फैसला के उपर के अदालत में चुनौती दिहल जाई साथही जनता के अदालत जा के एह साजिश के परदाफाश करावल जाई. राबड़ी पूरा भरोसा जतवली कि उनुका न्याय मिली.\nराबड़ी देवी मौजूदा मुख्यमंत्री नीतीश कुमार पर चारा घोटाला मे सनाइल होखे आ लालू यादव के राजनीति षड़यंत्र क के तहत फंसावे के आरोप लगावत कहली कि नीतीश कुमार चारा घोटाला मे करोड़ो रूपिया लिहले बाड़े आ एह बात के सबूतो बा आ गवाहो. बाकिर बिना सबूत आ बिना गवाह वाला लालू के फँसा दीहल गइल.\nTags: नीतीश कुमार, राबड़ी देवी\n«« चारा घोटाला मामिला मे लालू के पांच साल जेल आ पचीस लाख के जुरमाना\nरेल में एसी भाड़ा बढ़ावे के तइयारी »»


‘कोठा’ पर बिका गइली रिंकू घोष – Anjoria\nअगरचे रिंकू घोष के बेहतरीन फिलिम देखे के मन होखे त इंतजार करीं ‘कोठा’ के. एह फिलिम में रिंकू घोष अइसनका कनिया बनल बाड़ी जवना के ओकर मरदे अपना मजबूरी में एगो कोठा पर बेच देता. रायपुर के मुक्तांगन में शूट भइल एह फिलिम में रिंकू घोष क भूमिका ‘बिदाई’ में उनुकर किरदार याद करा दी.\nपिछला दिने उनुका से भेंट भइल त बतियावत में कहली कि उनुका चैलेंज पसंद आवेला. अउरीओ जवन बात भइल ओके नीचे देत बानी –\nरिंकू आपके आवेवाली फिलिमन में से दर्शक केकरा के याद रखीहें ?रिंकू घोष के कि उनुका बेहतरीन परफार्मेंस के ?\nहमरा उमेद बा कि दर्शक हमरा भूमिका के पसंद करीहें आ ढेर दिन ले याद रखीहें.\nएह फिलिमन में राउर मौजूदगी बतावत बा कि एहमें आप ह्यूमन फैक्टरो दिहले होखब ?\nसगरी फिलिमन में कशमकश, इमोशन अउर समझदारी बा. असलम शेख निर्देशित ‘रखवाला’ के कहानी देश भक्ति वाला बा जवना में देखावल बा कि उपर से सबकुछ नार्मल दिखला का बावजूद आदमी सोचत बा कि ऊ का कर सकेला. ‘गंगा जमुना सरस्वती’ त अतना बड़हन स्टार कास्ट वाली ऐतिहासिक फिल्म ह कि पूछीं मत. आ ‘साली बड़ी सतावेली’ में दू गो बहिनन के कशमकश बा.\nका ई फिलिम नयका दौर के फेर से परिभाषित करीहें स ?\nई कहल त अभिमानी हो जाई बाकिर ई फिलिम मजेदारो होइहें स आ स्टाइलिशौ. ‘अंधा कानून’ में मेगा स्टार मनोज तिवारी के साथे हमार भूमिका बहुते चुलबुली आ मुंहफट नायिका के बा.\nआप त एक्शन रिवेंज वाली ‘इंसाफ के डंका’ फिलिमो साईन कइले बानी ?\n‘इंसाफ के डंका’ एक्शन रिवेंज ना बलुक एक्शन जोन के फिलिम कह सकीलें. एकर निर्देशक एम.आई.राज जी जब पहिला बेर हमरा के ‘केहू हमसे जीत ना पाई’ ला साईन कइले रहन त कहले रहन कि हमरा के ग्लैमरस देखावे क बा, ओह ग्लैमरस भूमिका में हमरा के देखके लोग चिहुँकलो रहे. एम.आई. राज जी के सिनेमा के बहुते नॉलेज बा.\nएह घरी आपके ‘कोठा’ फिलिमो के बहुते चरचा होखत बा. मानल जात बा कि ई भूमिका बहुते टफ रहल ?\n‘कोठा’ में हमर भूमिका तनिका इमोशनलो बा आ तनिका खिसियाहो. बाकिर सुलझल करेक्टर बा, हमरा ला एहू फिलिम में दोसरा फिलिमन का तरह बहुते लेंथ बा.\nरिंकू जी फिलिमन में व्यस्तता क बावूजूद छोटका परदा खातिर रुचि राखल कइसे सम्हारीले ?\nआजु त बड़का से बड़का स्टार एडजेस्ट करतारें. अबहीं हम ‘धनिया के थाना’ शो में अंजन टीवी पर आवत बानी जब ‘दुर्गेश नंदिनी’ करत रहीं तबहियो ई सवाल उठल रहे. हमरा चैलेंज पसंद आवेला.\n‘धनिया के थाना’ का ह ?\nई बिहार के एगो लेडी इन्स्पेक्टर के कहानी ह जे सभकर प्राब्लम कानून के दायरे में रहके दूर करेले आ सभका के सुधार देले.\nछोटका परदा के शेड्यूल त थकावे वाला होलें ?\nना त ! हम त हमेशा तरोताजा महसूस करीलें. छोटका परदा का जरिए हम लेडीज दर्शकन ले चहुँप दकीलें एह बात के आभास हमरा ‘दुर्गेश नंदिनी’ के समय हो गइल रहे.\nआप त बहुते स्लिम एण्ड फिट नजर आवत बानी ?\nहँ, आ एकरा ला बहुते मेहनतो कइले बानी.\nआप अपना फिलिमन में तरह तरह के शैलियन के इस्तेमाल करीलें. का ई सोचल समुझल फैसला होला ?\nना. ई त निर्देशक पर होला.


चौधरी कन्हैया प्रसाद सिंह: एगो प्रेरणा, एगो मार्गदर्शक - राजेश भोजपुरिया - मैना: भोजपुरी साहित्य क उड़ान (Maina Bhojpuri Magazine)\nHome चौधरी कन्हैया प्रसाद सिंह 'आरोही' राजेश भोजपुरिया संस्मरण Bhojpuri Lekh चौधरी कन्हैया प्रसाद सिंह: एगो प्रेरणा, एगो मार्गदर्शक - राजेश भोजपुरिया\nचौधरी कन्हैया प्रसाद सिंह: एगो प्रेरणा, एगो मार्गदर्शक - राजेश भोजपुरिया\n'दू सांस ले सकी जहाँ पे इत्मीनान के,\nचारो तरह निगाह में आवे ना ऊ मुकाम।\nढाहेला रोज आदमी जीवन पहाड़ के,\nबीतल हजार साल, ना खिस्सा भइल तमाम।'\nचर्चा करब भोजपुरी साहित्य के भण्डार भरे में आपन तन-मन-धन न्योछावर करे वाला भोजपुरी के विद्वान मनई, कई गो शोधार्थी छात्र लोगन के प्रेरना आ हमनी के मार्गदर्शक स्व.चौधरी कन्हैया प्रसाद सिंह जी के। इहां के भोजपुरी के बचपन से ही जियल बानी। भोजपुरी में नाया नाया प्रयोग के इहां के जन्मदाता भी कहल जा सकेला। जय भोजपुरी बोलल इहां से ही सिखल लोग। हमरा इयाद बा जब भी केहु से मिलत रही त सबसे पहिले जय भोजपुरी ही बोलत रही।\nचौधरी कन्हैया प्रसाद सिंह जी के जनम 02 जनवरी, 1941 के नोनार गाँव, पिरो, जिला भोजपुर (बिहार) में भइल रहे। लिखाई-पढ़ाई कृषि स्नातक में कइनी। स्नातक भइला के बाद आजीविका के क्षेत्र में बिहार कृषि सेवा में अइनी। बिहार सरकार के ग्रामीण विकास विभाग में कार्यरत भोजपुरी, मगही, मैथिली, पंच परगनियाँ, मुंडारी, उराँव, संथाली, पहाड़िया भाषा-भाषी क्षेत्रन में रह के जनवरी 1999 तक सरकारी सेवा में रहनी। जिला कृषि पदाधिकारी पद से सेवानिवृत्त भइल रही। एह दौरान हमरा याद बा कि इहां के एक-दू बेर हमरा घर पर जमशेदपुर भी आइल रही। इहां से स्नेह हमरा बराबर मिलत रहे। हमरा याद बा अखिल भारतीय भोजपुरी साहित्य सम्मेलन के कई गो अधिवेशन में इहां से भेंट भइल रहे आ इहां के आशीर्वाद प्राप्त भइल।हमरा याद बा अंतिम बेर इहां से रायपुर अधिवेशन में भेंट भइल रहे आ भोजपुरी पर बहुत सारा बतकही भइल रहे।\nइहां के भोजपुरी के हर विधा में रचना कइले बानी कविता, गीत, गजल, एकांकी, नाटक, हाइकु, सेनरयु, सोरठा, दोहा, कुंडलियाँ, उपन्यास आ शोध परक पुस्तकन के प्रकाशन। 1984 ई में इहां के गजलन के संग्रह 'नया एगो सूरज' प्रकाशित भइल रहे, जवना में 36 गो गजल संकलित बाड़ी सन।\nभोजपुरी के प्रति अतना गहिरा लगाव, समर्पण आ एकनिष्ठ भाव शायद कवनो भोजपुरी के रचनाकार में होई। इहां के खासियत ई रहे कि लेखन के दिशा में बराबर एगो प्रयोग करत रही। सामान्य रचनाकार से अलग हट के नाया प्रयोग करे के, कुछ लिखे के हरदम प्रयास करत रही। एकरे परिणाम रहे कि एही क्रम में आरोही हजारा, बरबै ब्रह्म रामायण, सहस्त्र दल, वीरकुंवर सिंह गाथा, भोजपुरी साहित्यकार दर्पण (3 भाग) के रचना कइनी। इहां के एकांकीओ खूब लिखले बानी। इहां के पहिला एकांकी संग्रह 1992 ई में 'आदमियत' के नाम से प्रकाशित भइल। सन 2000 में नाटक के एगो पुस्तक 'साक्षात लक्ष्मी' प्रकाशित भइल। इहां के एकांकी अनेक पत्र-पत्रिकन भोजपुरी माटी, हाल-चाल, भोजपुरिया अमन, भोजपुरी विश्व, पाती, लुकार, उड़ान, लकीर इत्यादि में पढ़े के मिलल। एकांकी के दू गो संग्रह 'धर्मी' आ 'अनुमन्ता' 2014 में आरा से प्रकाशित भइल बा। इहां के भोजपुरी इनसाइक्लोपीडिया के दाता भी बानी।\nचौधरी कन्हैया प्रसाद सिंह जी के दिवंगत भइला के बाद इहां के जवन पुस्तक, जवन शोध, जवन गीत गजल के अप्रकाशित पांडुलिपि रह गइल रहल, जवन उहाँ के रहते प्रकाश में ना आइल ओकरे के सहेजे, समेटे आ प्रकाशन के सराहनीय काम इहां के बड़ बेटा आदरणीय श्री कनक किशोर जी कर रहल बानी। एही दिसाईं चौधरी जी के लिखल गीतन के संकलन 'गोपी गीत' के नाम से कृपा शंकर प्रसाद आ अशोक कुमार तिवारी, एकांकी आउर नाटक संग्रह 'आरोही रचनावली'2भाग अंकुश्री, चौधरी कन्हैया प्रसाद सिंह इयादों के झरोखा में' डॉ रामजन्म मिश्र, 'भोजपुरी कथाकोश' कृपाशंकर प्रसाद आ दिलीप कुमार के संपादन में प्रकाशित भइल बा। एह कड़ी में कई गो अउरी पुस्तक आ कोश प्रकाशन के कतार में बाड़ी सन।\nज्ञात होखे कि, पिछला साल इतेफाक कही भा हमार संजोग 17.04.2019 के हम जमशेदपुर से अपना परिवार का साथे विक्रमगंज, रोहतास, बिहार पहुँचल रही कि अचानक ले कनक भइया के मैसेज देखनी तऽ पता लागल कि ओह दिन चौधरी कन्हैया प्रसाद सिंह चाचाजी के पुण्यतिथि रहे आ दोपहर 1:00 बजे आरा (बिहार) के वीर कुँवर सिंह विश्वविद्यालय में स्थित भोजपुरी विभाग भवन में श्रद्धांजलि सभा आयोजित रहे। ओह अवसर पर पुस्तको के लोकार्पण होखे के रहे। हम अपना आप के रोक ना पवनी आ रात भर के बस के यात्रा कइला के बाद नहा के तइयार भइनी आ निकल गइनी आरा खातिर जहवाँ ई आयोजन होखे के रहे। उहाँ पहुँच के चौधरी चाचा जी के तस्वीर पर फूल चढ़ा के आपन श्रद्धा सुमन अर्पित कइनी आ पुस्तक लोकार्पण तक रुकनी। एह आयोजन के अध्यक्षता श्री गदाधर सिंह जी कइले रही। सम्मानित अतिथीयन के रूप में श्री शिवपूजन लाल विद्यार्थी (बनारस) आ श्री हरेराम त्रिपाठी'चेतन' (राँची) से उपस्थित रहले। ई दुनो लोग के सुने के मौका भी मिलल रहे। एह आयोजन में 'आरोही रचनावली भाग-3' ,भोजपुरी कथाकोश आ 'चौधरी कन्हैया प्रसाद सिंह-इयादों के झरोखा में' ई तीनो पुस्तक के लोकार्पण उपस्थित अतिथीयन द्वारा भइल रहे।\nइहां के हमेशा से एगो भोजपुरिया खातिर प्रेरणा आ मार्गदर्शक रहल बानी। भोजपुरी के कई गो विद्यार्थी, शोधार्थी लोग इहां से बहुत कुछ सीखले बा आ भोजपुरी साहित्य के सेवा कर रहल बा।\n'घाम हऽ, धूर हऽ, पसीना हऽ!\nजिंदगी जेठ के महीना हऽ!!\nरात बरसात के लड़ी लागल!\nबीच धारा फँसल शफीना हऽ।'\nइहां के हम बारम्बार नमन करत आपन भावपूर्ण श्रद्धांजलि अर्पित कर रहल बानी।


भोजपुरी विशेष: निरहुआ रिक्शावाला के विधायक सुशील के फिल्म जिगर में काम कइके ढेर खुशी भइल जानी काहे | ayodhya - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी\nभोजपुरी विशेष: निरहुआ रिक्शावाला के विधायक सुशील के फिल्म जिगर में काम कइके ढेर खुशी भइल जानी काहे\nफिल्म जिगर में काम कइके सुशील के ढेर संतोष मिलल.\nमॉडर्न भोजपुरी सिनेमा के टॉप थ्री विलेन में से एक सुशील सिंह के जन्मदिन ह आज. कलर्स के शो भाग्य-विधाता में भी सशक्त अभिनय कइले बाड़े.\nLast Updated: September 8, 2020, 1:30 PM IST\nभोजपुरी सिनेमा लगभग साठ साल के हो गइल बा. कहल जाला साठा पर पाठा. खैर, एह पाठा पर त फेर कबो बात होई. आज हम बात करत बानी सिनेमा के ओह पाठा के जेकरा के विलेन कहल जाला आ जेकरा चलते कवनो हीरो हीरो बनेला.\nकहल जाला कि जब ले अन्हार ना होई, अंजोर के कीमत ना बुझाई. रावण के बिना राम के श्रीराम बनल मुश्किल रहे. नाट्यशास्त्र के रचयिता भरतमुनि भी लिखले बानीं कि व्यवस्थित वेशधारी प्रतिनायक भा खलनायक नाटक के मध्य पात्र ह जे नायक के स्थापित करे आ प्रसंग के आगे बढ़ावे में विदूषक भा कॉमेडियन के जइसन सहायता करे ला. दुनिया के कवनो भाषा भा बोली के नाटक होखे, उहे नाटक सबसे बेसी सफल चाहे यादगार भइल बा, जेकरा में खलनायक के भूमिका भी ओतने दमदार रहल बा जेतना नायक के. अगर हिंदी सिनेमा के बात कइल जाय त कई गो फिलिम में अइसन डायलाग चाहे खलनायकन के करेजा कंपकपा देवे वाला एक्टिंग बा जेकरा कारण कई दशक बीतला के बादो ऊ सब फिलिमन के याद कइल जाला.\nहिंदी सिनेमा सौ साल से ऊपर के हो गइल बा त भोजपुरियो सिनेमा 58 साल के हो गइल बा. भोजपुरी सिनेमा में हीरो के रोल त एह स्तर के गढ़ल गइल जे दशकन बीतलो पर याद रहे बाकिर खलनायकन के चरित्र में ओह स्तर के प्रयोग ना भइल जइसन कि हिंदी सिनेमा में देखे के मिलल.\nएकर कारण शायद कुछ सामाजिको हो सकेला. सिनेमा अपना समाजे के नू प्रतिनिधित्व करेला. ओकरे नू प्रतिबिम्ब ह. शुरूआती भोजपुरी सिनेमा के कहानी गंवई वातावरण में बेसी गढ़ल गइल बा जहां लोग के बीच परमानेंट खलनायक जइसन बात चाहे भावना जादे ना रहेला. गांव-घर या गोतिया-नाता से बेसी मुंह-फुलाई चाहे जरनियाही जइसन बात रहेला. ई आपसी मनमुटाव तक त रहेला बाकिर बहुत सा अइसन परब-त्योहार चाहे शादी-बियाह के मोका बा जवना में ई गोतिया देयाद के भी साथे लेवे के पड़ेला. कुल देवता के पूजा चाहे परिवार के कवनो आदमी के किरिया करम होखे, लाख जरनियाही के बादो सब गोतिया लोग के साथे आवे के होखेला त गंवई माहौल या आपसी फूट के बहुत बड़ा स्तर पर देखावे के कम गुंजाइश के कारणे शायद भोजपुरी में मौगैंबो, गब्बर सिंह डॉन्ग के स्तर के ना गढ़ाइल होखी.\nभोजपुरी सिनेमा में शुरु में विलेन अमूमन ठाकुर, दबंग अउर डाकू होत रहल. देखल जाय त हिंदी फिलिमन के शुरुआती दौरके खलपात्र भी एही तरह के होत रहले. धीरे-धीरे ओकरा में नया-नया रंग आइल आ ऊ मोगैंबों, डॉन्ग, लॉयन चाहे डॉर डैंग के ओरे कूच कइल. त भोजपुरी सिनेमा धीरे-धीरे हिंदी के बेसी लगे आवत गइल त खल चरित्र पर भी काम होखे शुरू भइल. खल चरित्रन के भेस-भूषा से लेके, उनकर रुआब, संवाद सब पर काम होखे शुरू भइल. भोजपुरी भाषा में जतना मिठास बा ओतने कड़क एकर मिजाजो ह त जब खल चरित्रन पर प्रयोग भइल त उहो जबरदस्त हिट रहल. भोजपुरिया विलेन में भी विविधता आवे लागल.\n‘जिंदगी झंड बा, फिर भी घमंड बा' भोजपुरी के ई हिट डायलाग त हिंदी सिनेमा से लेके टीवी चैनलन पर आ कॉमेडी शो में भी केतना बेर इस्तेमाल भइल होखी कवनो ठेकाना नइखे. ई भोजपुरी के गर्व, ओकरा अक्खड़पन आ ओकर फकीरी मिजाज तीनों के बड़ सुघर संजोग ह. ओसहीं ‘न खेलब न खेले देब, खेलवे बिगाड़ देब’ होखे चाहे ‘फटी त फटी लेकिन पावर ना घटी’ जइसन डायलॉग के साथे देखन में छोटन लगे, घाव करे गंभीर वाला बात बा. ‘अपना जबान के लंबाई से हमरा करेजा के चौड़ाई के नाप मत लीहे, ना त खानदान के लास उठावत-उठावत जिनगी बीत जाई..’ खतरनाक गेट अप, लाल-आंख चढ़ाके जब भोजपुरिया फिलिमन के खलनायक भी दमदार डायलॉग बोलेले त फिलिम के स्तर ऊपर उठ जाला. ई बात कहे में कवनो संकोच ना होखे के चाहीं कि भोजपुरी सिनेमा में विलेन पर ओतना काम नइखे भइल जतना होखे के चाहत रहे बाकिर जतना भइल बा, उहो कम दमदार नइखे.\nमॉडर्न भोजपुरी सिनेमा यानी कि 2001 के बाद शुरू भइल दौर में टॉप थ्री विलेन बाड़न अवधेश मिश्रा, संजय पांडेय आ सुशील सिंह. आज सुशील सिंह के जन्मदिन ह. अबगे उनका से उनका सफर पर कुछ बातचीत भइल ह. रउरो से साझा करत बानी.\nकहानी सुशील सिंह के\nजब भोजपुरी सिनेमा आपन नया सवेरा देखत रहे तब 2003 में एगो फिलिम आइल कन्यादान. फिलिम के मुख्य किरदार में 90 के दशक के हीरो कुणाल सिंह अउरी भोजपुरी में आपन करियर लगभग शुरु करत रविकिशन रहलें. फिलिम में एगो खलनायक भी पहिला बार पर्दा पर आइल रहलें जे बाद में भोजपुरी फिलिमन के बड़ नाम साबित भइलें. फिल्म में रविकिशन के लालची भाई के रोल वाराणसी के सुशील सिंह कइलें रहले. सुशील सिंह वाराणसी के उदय प्रताप कॉलेज से बीएससी में डिग्री लिहलें, साथ में थियेटर भी चलत रहल. ओकरा बाद उ फिल्मन में आपन किस्मत आजमावल शुरु कइ दिहले. ‘कन्यादान’ उनकर पहिला फिलिम रहे. सुशील के अगिला फिल्म ‘हो गइल बा प्यार ओढ़निया वाली से’ रहे जवन निरहुआ के करियर के बड़ फिल्म रहे.\nओकरा बाद आइल फिल्म ‘निरहुआ रिक्शावाला’ जवना से कई गो कलाकार भोजपुरी सिनेमा अउरी दर्शक के दिल में स्थापित भइलें. दिनेश लाल यादव भी एही फिल्म के बाद निरहुआ बनलें. सुशील सिंह भी एही फिल्म से घर-घर में जानल गइलें. फिल्म कई गो सिनेमाघरन में एक साल तक चलल. सुशील सिंह के किरदार एगो अड़ियल विधायक भाई के रहे जे आपन बहिन के शादी एगो रिक्शावाला से नइखे होखे देबे चाहत. इहवां भी उहे हिंदी फिल्म के फार्मूला काम आइल जेकरा में एगो गरीब आदमी अपना लोगन के मसीहा बनेला अउरी सिस्टम आ दबंग लोग से लड़ के आपन हक छीन लेला.\nऊ सुशील सिंह ही रहलें जिनकर वीभत्स छवि से निरहुआ के हीरो के रूप में स्थापित होखे के स्कोप मिलल. सुशील सिंह आपन अगिला फिल्म ‘श्रीमान ड्राईवर बाबू’ में एगो बहीर अउरी मजाकिया बस ट्रांसपोर्ट के मालिक के रोल कइलें जे समय पड़ला पर आपन कमीना रुप देखावेला. ई किरदार भी बेहतरीन रहे. मुन्ना बजरंगी में एगो सकारात्मक चरित्र निभवला के बाद सुशील सिंह के बढ़िया रोल ऑफर होखे लागल. एगो इंटरव्यू के दौरान सुशील सिंह बतवलन कि उनका पर भोजपुरी के विलेन के मोलम्मा चढ़े लागल आ जवन रोल मिले उ एके टाइप के होखे. मेहनताना भी कुछ खास ना मिले. एह से उनके आपन रणनीति बदले के पड़ल. उ टीवी सीरियल के तरफ रुख कर लेहलें अउरी लगभग चार साल तक कलर्स के शो भाग्य-विधाता कइलें.\nएह बीच भोजपुरी में नया निर्माता- निर्देशक अउरी लेखक भी आ गइलें, फेर उनके नीमन रोल मिले लागल आ उ फेर से फिलिम में आ गइलें. सुशील सिंह प्रतिज्ञा2फिलिम कइलें जे में उनके किरदार मलखान काफी खूंखार अउरी हीरों से भी मजबूत रहे. कहानी में उनके काफी स्पेस मिलल. फेर निरहुआ के साथ ‘मोकामा0किलोमीटर’ कइलें. ई एगो प्रयोगात्मक फिल्म रहे अउरी मोकामा में व्याप्त अपराध जगत के कहानी रहे. उनकर किरदार छोटे सरकार के रहल जवन साँच घटना से लिहल गइल रहे. ई सुशील सिंह के अब तक के सबसे पसंदीदा किरदार भी ह.\nएके लेखा रोल बार-बार कइला से सुशील सिंह के भीतर के कलाकार खुल के निकल के ना आवत रहे. कलाकार के कला के विविधता जिंदा राखेला. एह से सुशील सिंह के एगो मौका के इंतजार रहे आ उ मौका जल्दिए मिल गइल. बकौल सुशील सिंह, ‘जिगर में हमार रोल सकारात्मक रहे, जे में एगो भाई अपना बहिन के बहुते प्यार करsता. उ ओकरा खुशी खातिर जान भी देबे के तैयार बा. हम फिलिम में हीरो के बराबर विलेन के मिल रहल स्थान से खुश बानी.’\n(लेखक मनोज भावुक भोजपुरी सिनेमा के शोधी विद्वान हैं )


संजय पांडे बनलन महारानी – Anjoria\nनवम्बर 13, 2010 खलनायक, बताशा चाचा, संजय पाण्डेय\nभोजपुरी सिनेमा का इतिहास में पहिला बेर कवनो खलनायक किन्नर बनि के अपना दुश्मनन से मारपीट करत नजर आई फिल्म “बताशा चाचा” में आ ई किरदार करत बाड़न भोजपुरी सिनेमा के खलनायक नंबर वन संजय पांडे. एह फिल्म में एगो किन्नर के जिनिगी के दरदो सामने आई.\nसंजय पांडे एह फिल्म में लड़िका चोरावे वाला एगो किन्नर का भूमिका में बाड़े. फिल्म में संजय पांडे के खलनायकी के जलवा त लउकबे करी, “कजरारे कजरारे” गाना पर उनकर एगो आयटमो देखे के मिली दर्शकन के. संजय पांडे के ई लुक सभका के चँउका रहल बा. खुद निरहुआ एह लुक के देख अचकचा गइलें. कहलें कि “रउरा त “सड़क” फिल्म वाली महारानियो पर भारी पड़ल बानी.” बिहार में फिल्म का रिलीज का बाद संजय पांडे का हर सीन पर दर्शकन के ताली बाजत बा. फिल्मकार राजकुमार पांडे के कहना बा कि संजय एह किरदार में जान डाल दिहले बाड़े.\nचारो तरफ से मिल रहल एह बड़ाई पर संजयो पांडे गदगद बाड़े. कहलें कि बहुते चुनौती वाला किरदार रहे ई. शुक्र बा कि उनकर किरदार सभका पसन्द आइल बा.\nबतावत चलीं कि संजय पांडे एहसे पहिले ” दाग, लहरिया लूटा ए राजा, मृत्युंजय, सात सहेलियां” वगैरह फिल्मन में खलनायक के भूमिका निभवलें आ सगरी फिल्म सुपर डुपर हिट रहली सँ. अब “बताशा चाचा” में उनकर किरदार संजय पांडे के टॉप चार्ट में नंबर वन खलनायक बना दिहले बा.


भोजपुरी में पढ़ें: चलीं एक हाली अउरी गंगासागर नहा आईंजा | Read in Bhojpuri Ganga Sagar located close to Kolkata is consideredabig pilgrimage nodakm – News18 हिंदी\nभोजपुरिहा समाज के लोगन के बात करीं त एह समाज के कई सौ भाई- बहिन लोग गंगासागर जाला\nसब तीरथ बार बार गंगा सागर एक बार- खूब मशहूर कहावत है. हो सकेला कि साधन के कठिनाई के कारण इ कहल गइल होखे. लेखक के गंगासाागर अतना बढ़िया लागल कि उ बताावत हवें कि कइसे गंगासागर तक पहुंचल जा सकेला.\nLast Updated : September 10, 2020, 18:59 IST\nगंगासागर, कोलकाता से करीब 100 किलोमीटर दूर बा गंगासागर. बाकिर जे मन में ठानि लिहल कि एह बेर मकर संक्रांति के दिने गंगासागर में डुबकी लगावेके बा, त फेर केहू रोकि ना सकेला. आ पूरा देस से लाखन लोग एहिजा नहा के पुण्य लाभ करेला. भोजपुरिहा समाज के लोगन के बात करीं त एह समाज के कई सौ भाई- बहिन लोग गंगासागर जाला. ईहे ऊ जगहि ह जहवां गंगा नदी जेकरा के सरधा से हमनी का गंगा मइया जा, समुद्र में समा गइल बाड़ी. ई समुद्र अनंत रूपी भगवान शिव के प्रतीक ह. गंगा जी के उत्पत्ति गंगोत्री से भइल बा आ अंत एह गंगासागर में. गंगा जी हरिद्वार आ ना जाने कहां- कहां से यात्रा करत, लोगन के नहवावत आ आसिरबाद देत एहिजा विराट समुद्र में समा गइल बाड़ी.\nएकरा बारे में एगो रोचक कथा बा कि एक बार सागर नांव वाला राजा अश्वमेघ यज्ञ कइलन. पूरा धरती से घूमि के जब अश्व यानी घोड़ा लौटे लागल त इंद्र भगवान उनुकरा घोड़ा के गायब क दिहले आ छुपा के कपिल मुनि के आश्रम में बान्हि दिहले. कथा में आगे बढ़े से पहिले बता दीं कि गंगासागर में कपिल मुनि के मंदिर बा. कहल जाला कि ओही मंदिर के जगह पर कपिल मुनि के आश्रम रहे. राजा सागर के साठ हजार बेटा रहे लोग. ऊ लोग घोड़ा खोजत- खोजत कपिल मुनि के आश्रम में पहुंचल लोग त देखल कि घोड़ा त एहिजे बा. ओह घरी कपिल मुनि गहिर ध्यान में रहले. नाराज सागर के बेटा लोग उनुकर ध्यान भंग क दिहल लोग आ घोड़ा काहें बन्हले बाड़े पूछे लागल लोग. कपिल मुनि के घोड़ा से का मतलब. बिना मतलब ध्यान भंग भइला से कपिल मुनि खिसिया गइले आ अपना योग बल से राजा सागर के समूचा साठ हजार बेटा लोगन के जरा के राख क दिहले आ ओह लोगन के नरक में भेजि दिहले.\nराजा सागर के एगो नाति रहले, जिन कर नांव रहे भगीरथ. ऊ अपना भस्म हो गइल चाचा लोगन के मुक्ति खातिर गंगा जी के धरती पर आवे खातिर घनघोर तपस्या कइले. गंगा जी प्रकट भइली आ कहली कि हमार वेग बहुत भयंकर बा. ओकरा से एह धरती के सभे लोग बहि जइहें आ सभकर मृत्यु हो जाई. तूं जा भगवान शिव से प्रार्थना कर कि हम जब धरती पर उतरीं त शिव जी अपना जटा में ले लेसु. भगवान शिव अनंत के प्रतीक हउवन. उनुका भीतर दया भी बहुत ह. त भगीरथ जी शिव जी के प्रसन्न होखे खातिर तपस्या कइले. शिव जी प्रसन्न भइले. कहले कि ठीक बा संसार के लोगन खातिर हम गंगा के वेग अपना जटा में अझुरा देब. ऊ शांति से धरती पर अइहन. ऊहे भइल. गंगा जी धरती पर अइली तबसे मनुष्य के तारे खातिर गंगोत्री से गंगासागर तक के लगातार यात्रा करतारी. माने अनंत भगवान से उनुकर संपर्क लगातार बनल बा. भगवान शिव एक हाली संसार के जीव के रक्षा खातिर समुद्र मंथन से निकलल हलाहल बिष पी गइले आ ओकरा के गला के भीतर रोकि लिहले. एही से उनुकर एगो अउरी नांव नीलकंठ भी ह. त भगवान शिव के महिमा अपरंपार बा.\nअब देखीं, ढेर लोग ईहे ना जानेला कि गंगासागर जाइल कइसे जाला. त आईं ईहो जानि लिहल जाउ. कोलकाता से जाए के दू गो साधन बा. ट्रेन से जा सकेनीं आ बसो से जा सकेनीं. ट्रेन से जाए खातिर रउवां दुपहरिया ले इंतजार करेके परी. जब ले ट्रेन के इंतजार करब तब ले बस से रउवां गंगासागर पहुंचि जाइब. बस सबेरे पांचे बजे से चले लागेली सन. सब बसे से जाएके चाहेला. बस कहां मिली? बस मिली कोलकाता के आउट्राम बस अड्डा पर. आ ट्रेन कहां मिली? ट्रेन मिली कोलकता के सियालदह रेलवे स्टेशन पर.\nरउवां ट्रेन से जाईं चाहे बस से, नामखाना उतरहीं के परी. ओहिजा से मूरी गंगा (बा मूड़ी गंगा) पार करे खातिर बाक्खाली फेरी घाट पर जाएके परी. ओहिजा से नदी पार कइके ओह पार जाइब कचुबेड़िया. कचुबेड़िया से फेर एगो बस धरे के परी, जवन रउवां के गंगासागर पहुंचा दी. ई जात्रा पुराना जमाना में एतना कठिन बहुत कठिन रहल ह. ई कुल्हि रास्ता पैदल आ नाव से पार कइके पूरा करेके परत लहल ह. एही से कहाउति बनल- “सब तीरथ बार- बार, गंगासागर एक बार”. बाकिर अब गंगासागर गइल कठिन नइखे. कुल साधन मिल जाई रउवां के. बाकिर रउवां चाहीं कि कोलकाता के बइठल सीधे गंगासागर पहुंचि जाइब, त ई साधन नइखे. रउवां रुकि- रुकि जाएके परी. अब गंगासागर में नहाईं आ सांख्य योग के प्रथम कपिल मुनि के मंदिर में पूजा कइके धन्य होखीं. जहां नहाइब ओहिजे पूजा के सामान बेचे वाली ढेर कुल दोकान बाड़ी सन. नारियल से लेके अनेक पूजा सामग्री रउव के मिलि जाई. ढेर लोगन खातिर ई पर्यटन स्थल ह.\nगंगासागर जाए वाला लोग पहिले आउट्राम घाट पर हुगली नदी के किनारे आवेला लोग. एहिजा तमाम समाजसेवी संस्था आपन शिविर लगावेली सन. तीर्थयात्री लोगन के सेवा खातिर. एहिजा चाय, जलपान से लेके भोजन आ रात बितावे खातिर टेंट के इंतजाम रहेला. कई गो बैंक आपन एटीएम खोल देले सन. कुछ समाजसेवी संस्था चिकित्सा सेवा माने छोट- मोट बेमारी के इलाज वाला शिविर भी खोल देली सन. अनगिनत साधु- संत भी थोड़े दूर पर आपन डेरा जमवले रहेला लोग. कुछ भक्त साधुन के दर्शन खातिर जा ला लोग आ प्रणाम क आवेला लोग. गंगासागर में कई गो बुजुर्ग भुलाइओ जाला लोग. पुलिस के मदद से लाउडस्पीकर पर घोषणा कराके घर वालन के खोजि के बुजुर्ग लोगन के परिवार से मिला देबे के इंतजाम बा. तबो कुछ बुजुर्ग अपना परिवार से हमेशा खातिर बिछुड़ि जाला लोग. कहीं मांगत खात ला लोग. सरकार जान जाले त ओह लोगन के कौनो बृद्धाश्रम में पहुंचा देले.\nधार्मिक आस्था वाला लोगन खातिर गंगासागर दिव्य तीरथ ह. जे नइखे गइल ओकर साध रहेला कि एक बार गंगासागर जइतीं. जे नहा आइल बा, ऊ खुस बा. बाकिर अइसनो लोग बा जे बार- बार नहा के भी तृप्त नइखे. कई- कई बार फेर नहाए के चाहता लोग. त चलीं हमनींओ का एक बार फेर गंगासागर नहा आईं जा.\nTags: Bhojpuri Articles, Bhojpuri special, Ganga Sagar, Kolkata, Pilgrimage\nFIRST PUBLISHED : September 10, 2020, 18:57 IST


‘पागल प्रेमी’ खातिर बनल खास रणनीति – Anjoria\nभोजपुरी वर्ल्ड में एह घरी फिल्म ‘पागल प्रेमी’ के चरचा बा. अनेके बड़का वितरकन के दिलचस्पी एह फिलिम में लागल बा. एह खातिर निर्माता नवीन कुमार सिंह आ निर्देशक अजय कुमार अपना फिल्म के प्रचार खातिर एकरा प्रचारक शशिकांत सिंह अउर रंजन सिन्हा का साथे मिल बइठ के योजना बनवले बाड़न. एह फिल्म में विनय आनंद के लुक पर बहुते ध्यान दिहल गइल आ बेहतर लोकेशन खोज के छत्तीसगढ़ के रायपुर में फिल्म के शूटिंग भइल. संगीतो पर कड़ेर मेहनत कइल गइल. एक्शन सीन खातरि खासतौर पर बॉलीवुड के बडहन तकनीक के इस्तेमाल भइल. निर्माता पूरा यूनिट के ध्यान रखलन.\nपागल प्रेमी के प्रचार के पहिला कड़ी में एकर फर्स्ट लुक जारी कइल गइल बा. फिल्म ‘पागल प्रेमी’ में भोजपुरी सपर स्टार विनय आनंद, संगीता तिवारी, अजीत आनंद, श्री कनकनी, संजय पाण्डेय वगैरह के जलवा भरल बा,


‘प्रेम दिवानी’ 14 जून से बिहार में – Anjoria\n‘प्रेम दिवानी’ 14 जून से बिहार में\nमशहूर निर्माता आ वितरक डा. सुनील कुमार के भोजपुरी फिलिम ‘प्रेम दिवानी’ 14 जून से बिहार में रिलीज होखत बिया. एकर चरचा रिलीज से पहिलही से जारी बा काहे कि एकर साउण्ड डाल्वी डिजिटल कर दिहल गइल बा जवन दोसरा फिलिमन से कहीं अधिका साफ आ बढ़िया सुनाई.\n‘प्रेम दिवानी’ फिलिम से सिनेमा भोजपुरी का परदा पर बिहार के चर्चित लोकगायक राकेश मिश्रा पहिला बेर नजर आवे वाला बाड़न. उनकर नायिका बाड़ी रानी चटर्जी.\nबिहार-यू०पी० में निरहुआ के जलवा बा


खरकट न्यूज में चहुँपलन पवन सिंह – Anjoria\nअक्टूबर 2, 2010 खरकट न्यूज, पवन सिंह, महुआ\nलोकप्रिय भोजपुरी टीवी चैनल महुआ के एगो अलगे अन्दाज में खबर परोसे वाला शो खरकट न्यूज में आजु साँझ साढ़े छह बजे भोजपुरी सिनेमा के सुपरस्टार पवन सिंह के तेजतर्रार रिपोर्टर कुमार लैला से भइल बातचीत देखावल जाई. एह मसालेदार बातचीत में पवन सिंह अपना जिनिगी के कई गो खासमखास राज खोलीहें. संगही संगे इहो बतइहें कि १० पइसा का लालच कइसे उनुका के गायक बना दिहलसि.\nआजु का शो का दौरान पवन सिंह कई गो कॉमेडिओ कर देखइहें आ अपना फिलिमन के गाना त गइबे करीहें. मस्ती हा हँसी खुशी से भरल एह शो खरकट न्यूज में उनुका से पहिले मनोज तिवारी आ गोपाल राय जइसन मशहूर हस्ती नजर आ चुकल बा लोग. खरकट न्यूज के निर्देशक अमित श्रीवास्तब आ निर्माता अभिषेक आ अजय तिवारी हउवन.


बसिया खबर,9मार्च 2017, बियफे – टटका खबर\nबसिया खबर,9मार्च 2017, बियफे\nयूपी विधानसभा चुनाव के सतवाँ आ मणिपुर के दुसरका दौर के वोटिंग का बादो एक दिन ला रोक दीहल गइल एकंजिट पोल के प्रसारण बियफे साँझ के हर टीवी चैनल के खास प्रसारण रहल. एक्जिट पोल आखिर एक्जिटे पोल होला असल ना आ कई बेर एकरो बेनिशाना हो जाए के अनेसा हमेशा बनल रहेला. तबहियों सभकर धेयान खींचिये लेला अपना ओर. अबकी के एक्जिट पोल के लबातुबाब इहे रहल कि पंजाब में अकाली दल आ भाजपा के गठबन्हन सरकार सत्ता से बाहर हो जाई बाकिर अउरी चारो राज्यन में भाजपा के बढ़त बनल लउकत बा. यूपी आ गोवा में त्रिशंकु सरकार होखे के अनेसो जतवले कुछ पोल. एह सभका बाद अब धुकधुकी अउरी बढ़ गइल बा सगरी नेतवन के. अब असल इन्तजार अउरी बढ़ गइल बा 11 तारीख के होखे वाला वोटगिनाई के.\nभोजपुरी सिनेमा के दू गो सुपरस्टार खेसारी लाल यादव अउर पवन सिंह के फिलिमन के टक्कर अबकी फगुआ का मौका प होखे वाला बा. खेसारीलाल यादव के फिलिम ‘आतंकवादी’ आ पवन सिंह के फिलिम ‘सत्‍या‘ काल्हु शुक 10 मार्च के रिलीज होखे वाला बाड़ी सँ. दूनू फिलिमन में पाकिस्तान के केंद्र में राखल गइल बा.\nभारत-नेपाल सीमा से लागल बिहार के पश्चिम चंपारण जिला के भेरिहरवा बॉर्डर का नियरा बैशाखिया चौक का लगे से सशस्त्र सीमा बल के जवान दू गो तस्करन के गिरफ्तार क लीहले, एहनी का लगे से ढेरे इलाइची बरामद भइल बा.\nगोरखपुर जिला के राजघाट इलाका में भइल सड़क हादसा में संतकबीर नगर जिला के बखिरा गाँव के एगो औरत के मौत हो गइल जबकि ओकर मरद आ बेटी घवाहिल गो गइली. दूनू घाहिलन के अस्पताल में भरती करावल गइल ब.\nसोनभद्र के घोरावल इलाका के धरसड़ा गांव में बँसवारी का नियरा साढ़े पाँच हाथ के मगरमच्छ देखते लोग में हड़कम्प मच गइल. लोग वन विभाग के खबर दीहल त ऊ लोग आ के मगरमच्छ के ले गइल.\nजौनपुर जिला के बकसा इलाका में एगो ट्रक आ बस के टक्कर में बस प सवार कर्नाटक के पुलिस उपनिरीक्षक समेत दू जने के मौत हो गइल. ई लोग काल्हु राति चौकियां नई मंडी के वोटगिनाई ठाँव प ईवीएम जमा करवे के रोडवेज बस से अपना कैम्प लवटत रहल जब हरिबल्लभपुर गाँव का नियरा ट्रकवाला बस के साइड मार दिहलसि. खिसियाइल पुलिस जवान ओवर टेक क के ट्रक रोक लिहले. ड्राइवर से पूछताछ करे लागल लोग त ऊ अचके में ट्रक चला दिहलसि आ उप निरीक्षक समेत तीन जने के कचारत भाग निकलल.\nसोनभद्र जिला के ओबरा इलाका में पोखरा में नहात घरी अम्बेडकरनगर जिला के जल्लापुर गाँव के एगो नवही डूब के मर गइल. बाद में आइल पुलिस बहुल मशक्कत से गोताखोरन से ओकर लाश निकलवावल.\nबिहार विधान परिषद के शिक्षक आ स्नातक निर्वाचन क्षेत्रन के खाली पड़ल चार सीट ला वोटिंग आजु करा लीहल गइल. गया के शिक्षक अउर स्नातक, कोशी के शिक्षक, आ सारण के स्नातक निर्वाचन क्षेत्र के विधानपार्षद ला वोटिंग करावल गइल.\nसोनभद्र के घोरावल कोतवाली इलाका के ढेड़ी गांव में दू बरीस के एगो बच्ची के मौत पानी के ड्रम में गिरला से हो गइल. ओह बेरा घर के लोग बाहर निकलल रहे तालाब में लउकल मगरमच्छ देखे ला.\nTags: खेसारी लाल, चंपारण, जौनपुर गोरखपुर, पवन सिंह, बिहार विधान परिषद, भोजपुरी सिनेमा, यूपी विधानसभा चुनाव, सोनभद्र


राजनीतिक माहौल बिगाड़े पर आमादा माओवादियन के हमदर्द – Anjoria\nNov 30, 2011 किशनजी, माओवाद, हत्या\nबाईबिल के एगो कहना ह कि “हू लिव्स बाई सोर्ड, डाइज बाई सोर्ड”. माने कि तलवार का भरोसे जिये वाला तलवारे से मारल जाला. बदनाम माओवादी नेता एम कोटेश्वर राव उर्फ किशनजी का मामिला में ई बात बहुते सही उतरल. मेदिनीपुर का जंगल में पुलिस आ अर्द्धसैनिक बल के संयुक्त कार्रवाई में किशनजी के मराइल जतन बड़ घटना रहल ओहसे बड़ रहल ओह घटना के बाद के प्रभाव. किशनजी के मरइला से पश्चिम बंगाल के बुद्धिजीवी आ राजनीतिक दल कई गुट में बंटा गइल बाड़े. आवे वाला दिन में एहिजा के “सिविल सोसायटी” में एह मसला के लेके बड़हन आंदोलन शुरू होके के अनेसा बा. माओवादियन के हमदर्द आ विप्लवी कवि वारवरा राव त पश्चिम बंगाल के मुख्य सचिव से भेंट करके किशनजी के मौत के जांच करावे के मांग कर दिहलें. माकपा के बड़का नेतवो लोग किशनजी के पोस्टमार्टम रिपोर्ट सार्वजनिक करे के माँग कइले बा. माओवादियों से सहयोग करे वाला बुद्धिजीवियन के संगठन एसोसियेशन फॉर प्रोटेक्शन ऑफ डिमोक्रेटिक राइट्स सुप्रीम कोर्र्ट के जज से जांच करावे के माँग करत बा. इनकर कहना बा कि किशनजी के पकड़ के मारल गइल. खबर बा कि किशनजी के महतारी एपीडीआर का मार्फत एह मौत का खिलाफ कोर्ट जाये के धमकी दिहले बाड़ी. माओवादियन आ राज्य सरकार का बीचे बीचबचाव करे वालन के कहना बा कि एह मौत से शांति वार्ता पर उलटा असर पड़ी. एह में से एक जने के कहना बा कि अब शायदे माओवादी बतियावे खातिर तइयार होखीहें. ई सगरी हमदर्दी माओवादी नेते के लेके बा. अब सवाल उठऽता कि जब माओवादी नेता सैकड़ों लोगन के मरलन, कई के मार के पेड़ से लटका दिहल, सुरंग लगा के पुलिस वाहन उड़ा दिहलन तब कतहीं कवनो मानवाधिकार के हल्ला काहे ना भइल. केहु ओह हत्यन पर कुछ ना बोलल. अब इनकर हमदर्द जांच के मांग करत बाड़े बाकिर जाँच करी के ? आ अगर जांच करबो करी त का ई लोग ओकरा नतीजा के मानी ?\nअबसे कुछ महीना पहिले सरकार जंगलमहल के दस हजार बेरोजगारन के रोजी रोजगार देबे के योजना बनवलसि. दरखास्त मँगइलसि त ओह इलाका के सगरी आदिवासियन का घर पर रातेरात पोस्टर सटा गइल कि जे दरखास्त दी ओकर जान ले लिहल जाई. तब एकरा खिलाफ केहु कवनो आवाजना उठावल. आखिर काहे ? एहिजा सियासी हलका में चरचा बा कि किशनजी के एहले मार दिहल गइल कि ऊ ममता का खिलाव बगावत कर दिहले रहुवे. ममता बनर्जी के पार्टी तृणमूल कांग्रेस के एगो पुरान बड़का नेता कबीर सुमन अपना जीवनी “निशानेर नाम तापसी मल्लिक” में ममता बनर्जी आ किशनजी के मुलाकात के पूरा ब्यौरा दिहले बाड़न. ई भेंट तृणमूल कांग्रेस के मुख्यालय में भइल रहे इ ओह समय राजा सारखेल अउर प्रसून चट्टोपाध्यायो मौजूद तहलें. राजा आ प्रसून अबहीं जेल में बाड़े आ कबीर सुमनो अब तृणमूल कांग्रेस में नइखन. बाकिर किशनेजी के समर्पित एह किताब में जवने कुछ लिखल बा तवना के खंडन नइखे कइल गइल.\nएह आरोप में चाहे जतना दम होके बाकिर का निरीह लोगन के हत्या अपराधी के मरा गइल का साचहुँ मानवाधिकार के हनन हवे ? बातचतुरी संगठन एपीडीआर ओह लोगन खातिर ई सब करत बा जे कबो लोकतंत्र पर भरोसे ना कइल. जवना घरी केहु गणतांत्रिक प्रक्रिया नकारत बंदूक उठा लिहल ओकर गणतांत्रिक अधिकार त ओही घरी खतम हो जाला. कवनो निर्बल के हत्या करे वाला के जिये के हक खुद बखुद खतम हो जाला. किशनजी के मौत खातिर माओवादियन के हमदर्द बुद्धिजीवी भा एपीडीआर कार्यकर्ता आखिर काहे अतना परेशान बाड़न ? एऋ सवाल के उत्तर खोजल जरूरी बा. आदिवासी आ पिछड़ल इलाकन में माओवादियन के सांगठनिक पसार के गहराई से देखम त पाएम कि अधिकतर इलाका में ई तबे गइले जब ओहिजा कवनो प्रकल्प खातिर जमीन लिहल गइल, बांध बनावल गइल, कारखाना लगावल गइल, बा कवनो दोसरा काम खातिर आदिवासियन के बेदखल कइल गइल. आदिवासियन के बेदखली से पहिले माओवादी एह इलाकन में ना लउकस. आदिवासी इलाकों में बेदखली के खिलाफ माओवादियन के माँग का ह ? सगरी मांग ओह इलाका के विकास से जुड़ल होला, एहू में ऊ आदिवासियन के उनुका जमीन पर अधिकार दिलावे बा मालिकाना हक बरकरार रखवावे पर बेसी जोर देलें. माओवादी राजनीति के उभार का चलते नेहरू से लेके मनमोहन सिंह के शासनकाल का दौरान बनल विकास के सीमा बहुते तेजी से आम जनता का सोझा उजागर भइल बा. माओवादी बुर्जुआ विकास के तमाम बातन के महानगरीय-मध्यवर्गीय सीमा उजागर कइले बाड़न.\nमाओवादी अंधाधुंध विकास के नवउदारवादी नीतियन के देश भर में जनांदोलन खड़ा करके विरोध कइले बाड़न. कई जगहा ऊ सरकार का पाछा हटे खातिर मजबूर कइले बाड़न, एहमें गरीबी के ऊ अपना हिंसा खातिर जायज हथियार बतवले बाड़े. माओवाद का खिलाफ कुछ लोग ई तर्क देत बा कि हमनी का ओकनी का खिलाफ राजनीतिक जंग लडे के चाहीं. ओहलोग के जनता में अलग-थलग करे के चाहीं. उनुका खिलाफ जनता के गोलबंद करे के चाहीं. सवाल ई बा कि माओवादी हिंसा का बीच जनता में राजनीतिक प्रचार कइल जा सकेला ? का माओवाद के विकल्प जनता के समुझावल जा सकेला ? राजनीतिक प्रचार खातिर शांति के माहौल पहिला शर्त होला आ माओवादी अपना एक्शन से शांति के माहौले के निशाना बनावेलें. ऊ जवना माहौल के सृष्टि करेलें ओहमें राज्य मशीनरी के सख्त दखल का बिना कवनो दोसर विकल्प संभवे नइखे.राज्य की मशीनरीए माओवादी भा आतंकी हिंसा के दमन कर सकेले. दोसर बाति ई कि एक बेर जब शांति के माहौल बिगड़ जाला त ओकरा के फेर से बनावे मं बहुते समय लागेला. माओवादी आ उनुकर समर्थक बुद्धिजीवी शांति के माहौल खतम करे वाला माओवादी हरकत से ध्यान हटावे खातिर पुलिस दमन, फर्जी मुठभेड़ वगैरह के बहाना का तरह इस्तेमाल करेलें.\nमाओवादी राजनीति भा आतंकी राजनीति के सबले बड़का योगदान होला सामान्य राजनीतिक माहौल के खात्मा. ऊ जहँवे जाले ओहिजे के माहौल बिगाड़ देलें. आ अइसन कर के ऊ डर आ नाकारा के माहौल बनावेले. आ एही सहारे उनुकर दावा होला कि जनता उनुका साथे बिया. साँच त ई बा कि आदिवासी बहुल इलाकन से राजनीतिक पार्टियन के लोग चुनाव में जीतत आवत रहेला. एहसे किशनजी के मौत लेके उठावल जात सवाल एगो खास मकसद से बा. एहसे ना त एह पर सरकार के ध्यान देबे के चाहीं ना जनता के एह झाँसा में आवे के चाहीं.\nअब सवाल उठत बा कि का किशनजी के मरइला से जवन शुन्य बनल बा ओकरा चलते एहिजा माओवादी आंदोलन शांत हो जाई भा जंगलमहल शांत हो जाई. शायद अइसन ना हो पाई काहे कि ई सगरी हल्लागुल्ला एही खातिर बा कि सरकार आपन दखल बन्द करे आ माओवादियन के एह नुकसान से उबरे आ किशनजी के विकल्प खोजे के मौका मिल जाव.\n(29 नवम्बर 2011)


बंगला से भोजपुरी फिलिमन का ओर अइली मोहिनी घोष – Anjoria\nबंगला फिलिमन मे काम कइला का बाद मोहिनी घोष भोजपुरी फिलिमन में आइळ बाड़ी. चउवालीस बंगला फिलिमन में काम क चुकल मोहिनी घोष बचपने से अभिनय का दुनिया में बाड़ी.\nमोहिनी ‘एक नई सुबह थी’ नाम के हिंदी फिल्मो मे काम कइले रही जवना के इंटरनेशनल अवार्ड मिलल रहे. साल २०१० में मोहिनी के मिस अपरूपा के ख़िताब से नवाजल गइल रहे आ साल २०११ में मिस कोलकत्ता के अवार्ड से. साल २०११ में मोहिनी के तीन गो अउरी अवार्ड मिलल रहे, मिस जोवियल स्माइल, मिस स्पार्किंग आईज आ मिस ब्यूटीफुल लेग के.\nएकरा बाद मोहिनी डायरेक्शन के पढाई कइली, कुछ सीरियल बनवली वगैरह. बहुते स्टार मोहिनी से जरेले.\nमोहिनी के भोजपुरी फिलिमन का ओर ले आवे के श्रेय बा ममता पाण्डेय के जिनका के मोहिनी आपन गॉड मदर मानेली. मोहिनी के भोजपुरी फ़िलिम “दिल हो गइल कुर्बान” लोग के बहुत पसंद आइल रहुवे. उनकर फिलिम “राजा” के शूटिंग होखे वाला बा.\nमोहिनी के फिलिम ‘प्यार में’ के निर्माता हई विद्या गांधी आ ‘कइसे हो जाला प्यार’ के मनोज गिरी. मोहिनी के अनेके बंगला फिलिम सुपरहिट भ५ल बाड़ी सँ जइसे कि प्रतिबाद, जिंदाबाद, सपने देखा राज कन्या वगैरह.


आलोचना मने बिरोध कि चरित्र हनन…? – भोजपुरी साहित्य सरिता\nआलोचना मने बिरोध कि चरित्र हनन…?\nका जमाना आ गयो भाया, सभे अपनही मुँह मिया मिट्ठू बनत फिर रहल बाटे। बिरोधी पार्टी के भइला का नाते नीमन बाउर सभे बातिन के बिरोध कइल धरम बनवले लोग अपने भाषा के स्तर कहाँ ले गिरा लेलन,ओह पर आजु कुछ कहल मुँह ऊपर क के अकास में थूकल बराबरे कहाई। मने कनई में पत्थर फेंकला जइसने होखी। ओकरा संगे अइसन उदाहरण परोसल जवन केकरो के ई कहे के मजबूर क दे कि ‘कहाँ राजा भोज आ कहाँ गंगुआ तेली’। देखी-देखा उहो करे लागता, जेकर मुँह अइसन मुँहो न होखे। अइसनका लोग आजु के समाज में लमेरा अस जामल बा जे आम लोगन के जिनगी में उथल-पुथल त मचाइये रहल बा, संगही एह लोगन के मुखौटा आ पाखंड दूनों संसार में सभे के सोझा उजागिरो हो रहल बा। अपना मन के मठाधीश लो खाली राजनीतिए भर में नइखे, जिनगी के कूल्हिये छेत्र में बा। आउर त आउर अइसन लोगन से साहित्यो नइखे बाचल। भलही साहित्य कवनो भाषा के होखे।अइसनका साहित्यकार लोग कूइयाँ के बेंग लेखा अपना आगु केकरो के ना बूझे। सार्वजनिक जगहियों पर अइसनका लोग उलटी ढेर करेला। कुछ लोग कहेला कि ई एगो बेमारी ह,जवन छठे-छमासे उपरिया जाले। अइसन बेमारी के मरीज भोजपुरियो में कुंडली मारके बइठल बाड़ें। बोलत बेरा सकल बिक्षिप्त लेखा हो जाला, देखे सुने वालन के सुवाद आ मन दूनों बाउर हो जाला। कहल त इहो जाला कि अइसनका लोग अपना बुद्धि-विवेक से बलुक दोसरा के कहलका से चलेला। अइसन लोगन के खाति रउवा अपना हिसाब से कवनो विशेषण दे सकेनी।\nअतने भर बाति रहत, त कुछ ठीक रहित बाकि एगो आउर बरियार प्रेत एह घरी घुरिआइल बाटे। भोजपुरी के अस्मिता के दू दसक से एह प्रेत के प्रकोप के झेलत हो गइल बाकि ओकरा सेहत पर कवनो असर ना पड़ल। बाभन,बनिया,यादव जी आ दुका जी से होत माई, बेटी, बहिन, चाची, मौसी तक होत फलाना,ढेकाना के फलनिया,ढेकनिया तक के अपना लपेटा में ले चुकल बाटे। जेकरा के एह प्रेत से लड़े के चाही, उ लो एक-दोसरा पर आरोप-प्रत्यारोप लगावे में अझुराइल बा। भोजपुरी गीत-संगीत में पइसल अश्लीलता के जिमवारी साहित्यकार लोगन के होखे के चाहत रहे, बाकि उहो लोग ओकरा से शुतुरमुर्ग लेखा आँख मून के रेट में मुड़ी घुसा के बइठ गइल भा अजुवो बइठले बा। अभियो अपने राग आलाप रहल बा, हम बड़का, हम बड़का। अबरी त चोरवे के घरे डाका परि गइल बा, से चोरवा बिलबिलाइल बा आ धमकियो दे रहल बा, मने अब तुम्मोफेरी ओकरे? ‘शठे शाठ्यम समाचरेत’ आ ‘शठ सुधरहि सतसंगति पाई’ के विकल्पो लगावे में विवेक कम विशेष जेयादा देखाला। इहवों खेला बा, कुछ लो अइसनो बा खूब बाउर गवलस, अब छोड़ देले बानी कहला पर बड़का मंच। जे कबों ना गवले होखे, ओह मंच पर ठप्पा धारी आ जाव त ओह गरीब गवइया के छीछालेदर। चलीं ई भीतरी बात बा, एकरा पर बादों में विचार हो सकेला।\nअब दोष आ दोषी के निर्धारन के सबके अलग-अलग पैमाना बा। बुराई के बिरोध में झिझक काहें? का भोजपुरिया लोगन में अतनों आत्मबल नइखे बाचल जे बाउर के बाउर कहि सके। कहाँ गइल गमछा-लउर के सोच वाला निठाह भोजपुरिया। केकरो खातिर मनराखन बनला के जरूरत नइखे। जे सुधरत बा ते ठीक, जे नइखे सुधरत ओकरा कुजात काढ़ीं महराज। करीं हुक्का-पानी बन्न। जगाईं अपना भीतरि सूतल अस्मिता के समझे बूझे वाला मनई के। ढ़ेर भइल गोल-गोलबंदी, अब चलाईं चकबंदी। बाकि आलोचना भा बिरोध के सुर सामाजिक हित के खाति होखे न कि आपन व्यक्तिगत खुन्नस के निकलउवल। गेनवा त अपनही पाला में बा, अब जगहीं के परी। एही में सबकर भलाई बा आ अपने मातृभाषा के मरजाद।


पहिला चरण के मतदान काल्हु हो गइल, दूसरका दौर अतवार का दिने – टटका खबर\nपहिला चरण के मतदान काल्हु हो गइल, दूसरका दौर अतवार का दिने\n2nd Phase polling in Bihar on Sunday\n1st phase polling in Bihar passed off peacefully yesterday amidst tight security. 55% voters used their rights to select 47 MLAs in this phase. 2nd phase of polling will be done on Sunday and campaigning for this phase will end today evening.\nबिहार विधानसभा चुनाव के पहिलका दौर काल्हु मजगर सुरक्षा का बीचे बढ़िया से निबट गइल. एह दौर में पचपन फीसदी मतदाता वोट डललन. ४७ सीटन खातिर करावल गइल एह मतदान में ६३१ उम्मिदवारन के जीत हार के फैसला मतपेटी में बन्द हो गइल बा. एह में जदयू के २६, भाजपा के २१, राजद के ३१, लोजपा के १६, माकपा के ७ , भाकपा के ११, राकांपा के ३३, माले के १७, आ कांग्रेस के ४७ गो उम्मीदवार शामिल बाड़े.\nचुनाव के दुसरका दौर खातिर प्रचार के काम आजु साँझ से बन्द हो जाई. तबले हर पार्टी आपन पुरा लाव लश्कर एह काम में लगा दिहले बा. अतवार का दिन होखे वाला दुसरका दौर के मतदान में शिवहर, सीतामढ़ी, दरभंगा, मुजफ्फरपुर, समस्तीपुर, आ पूर्वी चंपारन जिला में वोट डालल जाई. एह दौर में ४५ सीट के चुनाव होखे वाला बा.\nपाँचवा दौर के मतदान वाला इलाकन में परचा दाखिल करे के आजु आखिरी दिन हऽ. काल परचा के जाँच होखी आ २५ तारीख तक नाम वापस लिहल जा सकी. एह दौर के मतदान ९ नवम्बर के होखे वाला बा.


Know The Truth of Mia Khalifa Rihanna Greta Thunberg who tweeted on the Farmer Protest in India Bhojpuri – News18 Hindi\nBhojpuri Spl: किसान आंदोलन में बिदेशी दखल- जान ना पहचान, मौसी पांव लागीना\nअमेरिका में गला फार के गावे वली रिहाना (Rihanna) के भारत के किसान के बारे में का मालूम बा? फूहर सिनेमा में काम करे वली मिया खलीफा (Mia Khalifa) त इहो ना जानता होइहें कि खेती कइसे होला लेकिन उहो टुभुक देली.\nसरसती पूजा के तैयइयारी चलत रहे. बिनाबादनी पुस्तकालय में राय-बिचार खातिर लोग जुटल रहे. सब तय-तमान्ना हो गइल तs पुस्तकालय के सचिव गौरीकांत अखबार उठा के कहले, राजनीति के हाल तs अजबे हो गइल बा. किसान आंदोलन खेती के खुशहाली खातिर शुरू भइल रहे. अब एकरा में राजनीतिक नेता लोग भी घुसपैठ कर देले. भोट बनावे बिगाड़े के खेल शुरू हो गइल. किसान के नांव पs देश में राजनीति शुरु भइल तs विदेश में भी कांव- कांव होखे लागल. दिवाकर कवि कहले, ठीके कहत बानी गौरीकांत जी, भला बताईं, अमेरिका में गला फार के द गावे वली रिहाना के भारत के किसान के बारे में का मालूम बा ? फूहर सिनेमा में काम करे वली मिया खलीफा त इहो ना जानता होइहें कि खेती कइसे होला लेकिन उहो टुभुक देली. स्वीडन के ग्रेटा थनबर्ग के उमिरे केतना बा ? लेकिन भारत के किसान के समर्थन में उहो खाड़ा हो गइली. ऊ तs खैर कहीं कि ग्रेटा के गलती से पोल खुल गइल ना तs भारत के खिलाफ बड़का साजिश के पते ना चलित. ई तीनो लोग के भारत के बारे में कुछुओ नइखे मालूम. लेकिन बहती गंगा में हाथ धोवे खातिर फटाक से कूद गइल लोग. जान ना पहचान, मौसी पाव लागीना. लेखक विजय विनायक पूछले, कइसन साजिश ?\nग्रेटा के गलती से खुलल पोल\nदिवाकर कवि कहले, जब कुछ अदिमी के कम उमिर में कामयाबी मिल जाला तs ओकरा से सम्हरले ना सम्हरे. स्वीडन के रहे वली ग्रेटा थनबर्ग के उमिर अबहीं कुल्लम 18 साल बा. लेकिन पर्यावरण कार्यकर्ता के रूप में उनकर दुनिया भर में नांव बा. ग्रेटा भी किसान आंदोलन के समर्थन में ट्वीट कइले रही. नदान ग्रेटा गलती से अपना ट्वीट में भारत के खिलाफ अंतरराष्ट्रीय दबाव बनावे वला जोजना के भी साझा कर देली. तब लोग के पता चलल कि बिदेशी लोग किसान आंदोलन के आड़ में भारत के डंवाडोल कइल चाहत बाड़े. ग्रेटा ट्वीट में कहले रही- विरोध प्रदर्शन में शामिल होइए, एकजुटता वाली तस्वीर ई मेल कीजिए. भारत से किसान आंदोलन के फोटो, बीडियो मंगावल जात रहे जवना से कि ट्वीटर पs भारत सरकार के खिलाफ माहौल बनावल जा सके. भारत सरकार पs दबाव बनावे के खातिर प्रोपगंडा फैलावे के साजिश रहे. 4-5 फरवरी के ट्वीटर पs तहलका मचावे के पलानिंग रहे. जब ग्रेटा के आपन गलती के इलिम भइल तब ऊ आपन ट्वीट के डिलीट कर देली. लेकिन तब ले उनकर पोल पट्टी खुल गइल रहे.\nमिया खलीफा केतना जाने ली खेत-किसानी?\nविजय विनायक पूछले, ग्रेटा थनबर्ग के नांव तs सुनले रहीं लेकिन ई मिया खलीफा अउर रिहाना के हs ? दिवाकर कवि कहले, इनका लोग के परिचय मत्ते पूछीं तs ठीक बा. अइसनो-अइसन लोग अतना गंभीर आंदोलन पs जहर उगिलिहें, केहू सोचले ना रहे. मिया खलीफा के उमिर 27 साल बा. पहिले ई अमेरिका के फूहर सिनेमा में काम करत रहीं. बियाह कइला के बादो ऊ देह देखावले सिनेमा में काम करत रही. एही में बिबाद उनकर मरदाना से अलगाव हो गइल. परिवार जब उनका काम से नफरत करे लागत तs 2016 में ऊ गंदा सिनेमा छोड़ देली. उनकर परिवार लेबनान से 2001 में अमेरिका गइल रहे. लेबनान खुद्दे साम्प्रदायिक हिंसा के आग में जले वला देश रहल बा. इहां ईसाई- मुसलमान अउर शिया सुन्नी के लड़ाई में ना जेने केतना आदिमी के जान चल गइल.\nअपना मंडवा में भूला गइली, दोसरा के मंडवा में गीत\nकिसान के मानवाधिकार के बात करे वली मिया खलीफा के सबसे पहिले तs अपना देश में इंसानियत के बात उठावल चाहत रहे. लेकिन ऊ तs खून से लाल लेबनान के छोड़ के अमेरिका भाग गइली. उहावां निक जबून काम से डॉलर के कमाई कइली. उनका तs लेबनान में जा के आंदोलन करे के चाहीं. लेकिन चमक दमक के जिनगी जिये वला मिया खलीफा अब अमेरिका से बइठ के भारत के अंदरुनी मामला में बोल रहल बाड़ी. जहां तक बात रिहाना के बा तs ऊहो अमेरिका के गायिका हई. उनकर परिवार वेस्टइंडीज के बारबाडोस से अमेरिकी गइल रहे. गायिकी के बदौलत रिहाना चार हजार करोड़ रोपेया से अधिका कमाइल बाड़ी. अमेरिका अपनहीं गोरा-कला के लड़ाई में अझुराइल बा. अतना खुशहाल देश में आज ले काला लोग के सम्मान ना मिलल. रिहाना एकरा विरोध में आज ले तs कवनो जोरदार आंदोलन ना कइली. खाली ट्वीट अउर भाषण कइला से का होई. ई बात सही बा कि रिहाना कोरोना काल में 15 करोड़ रोपेया दान देले रही. लेकिन भारत के किसान आंदोलन से उनकर कवनो लेना देना ना रहे. तबहुओं दुनिया में चर्चा बटोरे खातिर ट्वीट कर देली.\nकिसान आंदोलन पs राजनीति के रंग\nसब लोग के बात सुन के गौरीकांत जी कहले, आपन-आपन राजनीति चमकावे के फेर में कुछ लोग किसान आंदोलन के भटका देले. महेन्द्र सिंह टिकैत राजीव गांधी के जमाना में बरियार किसान आंदोलन कइले रहन. ओकरा बादो किसान के समस्या खतम ना भइल. तीस-पैंतीस साल बीत गइल लेकिन किसान के तकलीफ जस के तस बा. महैन्द्र सिंह टिकैत के एक खूबी ई रहल कि ऊ किसान आंदोलन पs राजनीति के रंग ना चढ़े देले. लेकिन उनकर लइका राकेश टिकैत खुल्लमखुल्ला आंदोलन के राजनीतिक मंच बना देले. अब किसान से अधिका यूपी में जाट भोट के एकजुट होखे के बात हो रहल बा. 1987-88 में महेन्द्र सिंह टिकैत के भारत में सबसे ब़ड़ किसान नेता मानल जात रहे. लेकिन ऊ कबो चुनाव ना लड़ले. राकेश टिकैट तs अपना बाबूजी के पासंगो में नइखन. तबहुओं ऊ चुनाव में किस्मत आजमा चुकल बाड़े. 2007 के यूपी बिधानसभा चुनाव में ऊ खतौली से निरदलीय खाड़ा भइल रहन. लेकिन जीते के कहो जमानते जपत हो गइल. 2014 में राकेश टिकैत अमरोहा से राष्ट्रीय लोक दल के टिकट पs चुनाव लड़ले. लेकिन फेन जमानत जपत हो गइल. राकेश टिकैत तs राजनीतिक आदिमी हवें. उनका किसान आंदोलन में तs राजनीति के भाव बा. ऊ अपना बाबूजी जइसन खांटी किसान नइखन. ऐह से अब ई आंदोलन पहिले जइसन ना रह गइल. गौरीकांत जी कहले, अइसे ई हमार बिचार बा, रउआ सभे अलग राय रख सकिना. (लेखक वरिष्ठ पत्रकार हैं.)\nBhojpuri Bhojpuri News Farmer Protest Greta Thunberg Kisan Andolan Mia Khalifa Rihanna पटना रांची लखनऊ वाराणसी


टटका खबर (बियफे, 13 अगस्त 2015, देश-दुनिया) – टटका खबर\nटटका खबर (बियफे, 13 अगस्त 2015, देश-दुनिया)\nसंसद के मानसून सत्र कांग्रेस के महतारी बेटा का चलते जीएसटी के पास करवला बिना खतम हो गइल बाकिर सरकार के कहना बा कि हर हाल में अप्रेल 2016 से जीएसटी लागू करा दीहल जाई. वित्त मंत्री अरुण जेटली आजु कहलन कि कांग्रेस के बस एके गो मकसद रहुवे कि जीएसटी बिल पास मत होखो आ एकरा खातिर ऊ आपन पूरा ताकत लगा दिहलसि. बाकिर सरकार का लगे आपनो रणनीति बा जवना से ऊ एकरा के समय से लागू करा दीहि. बाकिर एह रणनीति के कवनो खुलासा ना कइलन जेटली.\nभाजपा अब कांग्रेसी सांसदन के इलाका में आपन पूरा ताकत झोंक के लोग के बताई कि कइसे कांग्रेस देश के विकास का राह में बाधा बन के खड़ा बिया. पीएम मोदी के कहना बा कि कांग्रेस के बस एगो परिवार बचावे के चिंता बा जबकि भाजपा के चिंता देश बचावे के बा. ओने राहुल गाँधी आजुओ पीएम मोदी पर आपन हमला जारी राखत कहलन कि मोदी के दमदार नेता बूझत रहुवन बाकिर अब पता लाग गइल बा कि इनका में कवनो दम नइखे. ओने काल्हु संसद में चिट देख देख के भाषण करेवाला राहुल के चिट सोशल मीडिया पर चरचा में रहल. चिट देख के पता चल गइल कि अपना महतारी लेखा बेटो के हिन्दी पढ़े ना आवे आ आपन भाषण रोमन लिपि में लिखले रहेलें राहुल.\nहिमाचल प्रदेश के चम्‍बा जिला में आजु बियफे का दिने एगो बस गहिरा खाई में गिर पड़ल जवना से नाहियो त नौ जने के मौत हो गइल आ आठ जने घवाहिल हो गइलें.\nजम्मू-कश्मीर के शोपियां में एगो मस्जिद के बाहर भइल विस्फोट में करीब एक दर्जन लोग घवाहिल हो गइल बा. पुलिस के कहना बा कि बाहर से कुछ फेंकल ना गइल जबकि घाहिलन के कहना बा कि मस्जिद के आंगन में ग्रेनेड जइसन कुछ सामान लपेट के एगो बरतन में राखल रहुवे.\nमध्यप्रदेश काडर के आईएएस अधिकारी ओम प्रकाश रावत के आजु चुनाव आयुक्त नियुक्त क दीहल गइल. उनकर कार्यकाल आपन पद लिहला का दिन से मानल जाई.\nसुरक्षा एजेंसियन के कहना बा कि आतंकी स्वतंत्रता दिवस के मौका पर बीजेपी दफ्तरन के निशाना बना सकेलें आ पैरा ग्लाइडर के इस्तेमाल कर सकेलें.\nदहेज के एगो केस में राधे माँ के अगवाह जमानत के निहोरा मुंबई के सत्र अदालत आजु खारिज क दिहलसि. पता ना कइसे होखेला कि तीस्ता, पचौरी, मारन जइसन लोग के त तुरते जमानत दे दीहल जाला बाकिर आसाराम बापू, साध्वी प्रज्ञा जइसन लोग का मामिला में अइसन ना हो पावे. याकूब के मामिला के सुनवाई खातिर रातो में अदालत के दरवाजा खुल जाला बाकिर नेशनल हेराल्ड मामिला में सोनिया आ राहुल के मुकदमा सुने के समय ना मिल पावे अदालतन के. एह बात के जानकारी कवनो कानून विशेषज्ञे दे सकेलें.\nबिहार में महागठबन्हन के झटका देत जदयू के बागी विधायक राजीव रंजन बियफे का दिने भाजपा ज्वायन कर लिहले बाड़न. इस्लामपुर से विधायक राजीव रंजन भाजपा के बिहार अध्यक्ष मंगल पांडेय के मौजूदगी में अपना समर्थकन साथे भाजपा में शामिल भइलन.\nबिहार विधानसभा चुनाव के नज़दीक आवते महागठबन्हन में दरार पसरे लागल बा. आजु शरद पवार राकांपा एह गठबन्हन से नाता तूड़े के एलान करत अकेले चुनाव लड़े के एलान कइले बिया. मुलायन के सपा के बिहार ईकाई के लोगो नाराज बा कि सपा के एको सीट नइखे दीहल गइल. अपना दुनू बेटन के राजनीति में उतारे खातिर बेचैन लालू राबड़ी जदयू के दीहल हर जहर पीए के तइयार हो गइल बावे लोग.\nबकर-बकर करे वाला बिहारी बाबू अपना मेहरारू के विधायकी के टिकट मिले के भरोसा मिलला का बाद आपन सुर बदल लिहले बाड़न. बतावल जात बा कि भाजपा उनका के भरोसा दिहले बिया कि अगर कवनो कारण से विधायकी के टिकट ना दीहल जा सकल त विधान परिषद में जरूरे दे दीहल जाई.\nउत्तर प्रदेश में तीन स्तर के पंचायती चुनाव के एलान 13 सितंबर भा ओकरा बाद कहियो कइल जा सकेला, एह बात के संकेत लखनऊ से आवत बा.\nउत्तर प्रदेश विधानसभा के मानसून सत्र काल्हु शुक 14 अगस्त से शुरू होखे वाला बा. सत्र पूरा हंगामेदार होखी आ यादव सरकार यादवन के चरचा पर दबाव में रहे वाली बा.\nदेश में साइकिल उद्योग के जनक ओपी मुंजाल के बियफे का दिने निधन हो गइल. ओपी मुंजाल हीरो साइकिल्स के संस्थापक रहले.\nपुरान गाड़ी बेचे वालन के अब डेढ़ लाख रुपिया तक के मुनाफा हो सकेला नया गाड़ी खरीदला पर. केन्द्र सरकार एह दिसाईं एगो नया योजना ले आवे वाली बा जवना से सड़क पर से दस बरीस से अधिका पुरान गाड़ियन के हटावल जा सके.\nबम्‍बई उच्‍च न्‍यायालय मैगी नूडल्‍स पर लगावल रोक हटा दिहलसि बाकिर एकर दुबारा बिक्री तबले ना शुरु हो पाई जबले एकर हर किस्म के नूडल्स के पाँच पाँच गो नमूना पंजाब, हैदराबाद आ जयपुर के मान्‍यता प्राप्‍त प्रयोगशालावन से जाँच में सही नइखे मिल जात. एह काम खातिर नेस्ले के छह हप्ता के समय दिहले बिया अदालत.\nरुपिया के दाम में गिरावट आजुओ जारी रहल आ रूपया डालर के मुकाबले 32 पइसा कमजोर हो गइल. पिछला दू बरीस के सबले कमजोर दर रहल आजु रुपिया के. दोसरा तरफ शेयर बाजार में कुछ लिवाली देखल गइल आ सेंसेक्स 37 अंक आ निफ्टी6अंक के मामूली बढ़त ले के बन्द भइल.\nमिस्र में भयंकर गरमी आ लू का चलते नाहियो त 15 लोग के मौत हो गइल बा. एह साल गरमी से मरे वाला लोग के गिनिती 76 पार कर गइल बा.\n17 अगस्त का दिने यूएई के यात्रा पर जाए वाला पीएम नरेन्द्र मोदी ओहिजा के प्रसिद्ध शेख जायद मस्जिदो के दौरा करीहें. 34 बरीस बाद कवनो भारतीय प्रधानमंत्री यूएई के दौरा पर जइहें. ओहिजा उनुका स्वागत समारोह में शामिल होखे खातिर अबहियें 48 हजार लोग आपन नाम लिखवा चुकल बा.\nपाकिस्तान के एगो सैनिक अदालत पेशावर में सेना के स्कूल पर भइल हमला में शामिल छह गो खूंखार आतंकवादियन के मौत के सजा सुना दिहलसि बियफे का दिने.\nभारत-पाकिस्तान के बीच एनएसए स्तर के बातचीत शुरु होखे का ठीक पहिले माहौल सही करे खातिर पाकिस्तान सरकार हाफिज सईद के जमात-उद-दावा के संदिग्ध संगठनन के सूची में डाल दिहले बिया आ ओकरा काम पर निगरानी राखे के बात कहले बिया. बाकिर पूरा दावा से कहल जा सकेला कि बातचीत खतम होखते पाकिस्तान आपन ई फैसला वापिस ले ली.\nइराक के बगदाद के एगो बड़हन बाजार में ट्रक बम विस्फोट करा के 67 लोग के जान ले लिहल गइल आ डेढ़ सौ से अधिका लोग घवाहिल हो गइल बा. एगो इस्लामिक स्टेट गुट एकर जिम्मेवारी सकरले बा आ शिया इलाका में अउरी हमला करे के कहले बा.\nगॉल क्रिकेट टेस्‍ट में पहली पारी में 192 रन के बढ़त हासिल कइला का बाद भारत दुसरका पारी के खेल में श्रीलंका के दू गो विकेट झटक के अपना के मजबूत कर लिहले बा. भारत अपना पहिला पारी में 375 रन बनाके आउट हो गइल आ खेल खतम होखे के बेरा श्रीलंका दू विकेट गँवा के महज पांच रन बनवले रहुवे.\nजर्काता में विश्‍व बैडमिंटन चैम्‍पियनशिप में भारत के सायना नेहवाल अउर पी वी सिंधू र्क्‍वाटर फाइनल में पहुंच गइल बाड़ी. महिला डबल्‍स में ज्‍वाला गुट्टा आ अश्‍विनी पोनप्‍पा के जोड़ीओ र्क्‍वाटर फाइनल में पहुंचल बा. जबकि पुरूष सिंगल्‍स के प्री-क्‍वार्टर फाइनल में के. श्रीकांत आ एच. एस प्रणय के हार हो गइल.\nयूरोप दौरा पर गइल भारतीय पुरूष हॉकी टीम स्‍पेन के साथ तीन मैच के श्रृखंला दू-एक से जीत लिहलसि. आजु बियफे का दिने टेरासा भइल तिसरका मैच में भारत स्‍पेन के चार-दू से हरा दिहलसि.


सजा सुनावें में लागल बीस बरीस, जमानत मिलल दू दिन में – टटका खबर\nसजा सुनावें में लागल बीस बरीस, जमानत मिलल दू दिन में\nजोधपुर 07 अप्रैल. जोधपुर के अदालत से कांकाणी हिरण शिकार का मामिला में दोषी पावल गइल फिल्म अभिनेता सलमान के बीस बरीस चलल मुकदमा का बाद पाँच बरीस के ोल आ दस हजार रुपिया के जुर्माना के सजा मिलल रहुवे. बाकिर समरथ के नहीं दोष गुसाईं वाला अंदाज में दू दिन में सेशन कोर्ट से आजु जमानत मिल गइल. इहे बहुत बा कि ऊनुका दू राति जेल में काटे के पड़ल.\nसत्र न्यायाधीश रविन्द्र कुमार जोशी दुनु पक्ष के सुनला का बाद जमानत पर सलमान के छोड़े के फैसला कइलन. सलमान का तरफ से कहाइल रहे कि ऊ अदालत के आदेश हमेशा मानत आइल बाड़न एहसे उनुका के जमानत मिल जाए के चाहीं.\nबाकिर जमानत के विरोध करत लोकअभियोजक के कहना रहुवे कि सलमान के एगो गंभीर आरोप में सजा मिलल बा एहसे उनुका के जमानत जनि दीहल जाव.\nसलमान के 25-25 हजार रुपिया के दू गो बाण्ड पर जमालत मिलल बा. साथही उनुका पर रोक लगावल गइल बा कि अदालत से आदेश लिहला बिना ऊ विदेश ना जइहें.\nTags: जमानत, सलमान खान, हिरण हत्यी\nचारा घोटाला में जेल काटत लालू प्रसाद के सुप्रीम कोर्ट जमानत दिहलसि


एगो अउरी बगावत क आग लहकल मुहूर्त भइल एक और बग़ावत की आग के – Anjoria\nएगो अउरी बगावत क आग लहकल मुहूर्त भइल एक और बग़ावत की आग के\nसिस्टम लोग खातिर बनल भा बनावल जाले, बाकिर सिस्टम क हिसाब से लोग ना बनावल जा सके. जबहिए अइसन कोशिश होखि त बगावत त होखबे करी. इहे संदेश ले के आवत बा निर्देशक दिनेश मिश्रा के अगिलका फिलिम “एक और बग़ावत की आग”. निर्माता बलराम सी शर्मा अउर सुनील दतिया के एह फिल्म क म्यूजिकल मुहूर्त हाल ही में धूम-धाम से मुंबई का कृष्णा स्टूडियो में कइल गइल. एह मौका पर गायिका रेखा राव, अलका झा आ आलोक कुमार क अलावे फिल्म के कलाकार कल्पना शाह, शुभी शर्मा, कृष्णा पाण्डेय वगैरह मौजूद रहलें.\nट्रिनिटी एंटरटेनमेंट के बैनर तले बनत एह फिल्म में विजयलाल यादव, कल्पना शाह, मणिराम शर्मा, काजल, शुभी शर्मा, कृष्णा पाण्डेय जइसन सितारा आपन जौहर देखइहें. कहानी आ पटकथा विंध्या शुक्ला के बा, संगीत बावे माणिक दा के.\nनायक ना खलनायक हईं हम – कहलन समर्थ चतुर्वेदी\nनिरहुआ बनलन बिग हिन्दुस्तान म्युजिक अवार्ड के चेहरा


खुदरा कारोबार में विदेशी किराना के विरोध के ठोस आधार – Anjoria\nDec 12, 2012 विदेशी किराना\n– जेमिन पांचाल\nसवाल उठावल गइल बा कि वित्त में स्नातकोत्तर उपाधि वाला मनई खुदरा कारोबार में विदेशी किराना के विरोध कर सकेला जबकि देश के अर्थतंत्र में धन ले आवे के ई पकिया तरीका बा.\nत हमार जबाब सुन लीं –\nजी हँ, एगो वित्तविद् समुझे ना. ऊ त दोसर सामाजिक आर्थिक पहलू महटियावत बस संख्या आ आँकड़ा से काम चलावेला. बाकि ओकरा ला इहो बहुते खास होला कि नीति के इस्तेमाल में कइसे ले आवल जात बा आ इहो देखल कि दोसर कवन राह हो सकेला जे अर्थव्यवस्था के निकहा तरीका से मजबूती देव.\nसबले पहिले त ई जान जाईं कि विरोध विदेशी सामान से भा विदेशी निवेश से नइखे. स्वार्थी तत्व, जवना में मीडिया आ सरकार दुनु शामिल बाड़ी स, जान बूझ के एह तरह के गलत बात फइलावत बाड़ी स. केहू विदेशी निवेश भा विदेशी सामान के विरोध नइखे करत आ कवनो एगो ब्रांड के दोकानो खोले के विरोध नइखे होत.\nदेखीं त एह सरकार पर भरोसा नइखे कि ई आर्थिक नीतियन के सही तरीका से लागू कर सकेले. अपना एह बात के प्रमाण में हम सरकार के पिछला आठ साल के काम देखा सकीले. अगर खाली नीति बना दिहला से आर्थिक हालात सुधर जाए वाला रहीत त हमनी का एगो स्वर्ग मे रहत रहती स.\nएको बेर ई नइखे कहल गइल कि खाद्य उत्पाद, वितरण आ विपणन के मौजूदा इंतजाम चाक चौबंद बा. एहमें अनेके समस्या बाड़ी स, बहुते सवाल बाड़ी स, जवना के जवाब खोजे के जरूरत बा जेहसे किसान के शोषण रोकल जा सके आ वितरण विपणन के स्तर सुधारल जा सके. बाकिर एह ला विदेशी किराना कवनो जवाब नइखे. राज्यन के सहयोग आ ओकरा भण्डार गोदामन के सही इस्तेमाल बेसी जरूरी बा. शोषण रोके खातिर कड़ा कानून बनावे आ लागू करे के जरूरत बा.\nजहाँ ले चालीस लाख नया रोजगार बढ़ावे के सवाल बा सरकार के कहना झूठ साबित करे ला तथ्य जानल जरूरी बा कि दुनिया भर में वाल मार्ट में बमुश्किल २१ लाख कर्मचारी काम करेले. एहसे विदेशी किराना से लोग के बढ़िया रोजगार मिले के बात कइल बेकार बा.\nजइसे कि पहिले कहले बानी, थोड़ देर ला मानियो लिहल जाव कि दुनु नीति सही बाड़ी स तबहियो एह नीतियन के लागू करावे के जिम्मा एही भठियारा सरकार का हाथ में होखी, जवन बढ़िया से बढ़िया नीति के बंटाधार करे में माहिर बिया. बढ़िया से बढ़िया नीति के सही तरीका से लागूओ करावल जरूरी होले. नीति त बस माध्यम होली स सरकार के नियत पुरावे के. एहसे जब नियते खराब होखी त कवनो नीति बढ़िया बनिए ना सके. आ ओकर बढ़िया परिणाम कबो नइखे मिले वाला.\nएहसे विदेशी किराना के विरोध नीति का रूप में नइखे होत, आ हम सोचत हईं कि ई बढ़िया बात बा देश ला, विरोध होखत बा एह ढाँचा का चलते जवना में विदेशी किराना ले आवे के बात कइल जात बा. एह मौजूदा ढाँचा में विदेशी किराना बड़का आफत बनि जाई.\nअब आईं स्थानीय उत्पादन खरीदे का बात पर. सरकार बात करत बिया तीस फीसदी खरीद स्थानीय बाजार से करे के प्रावधान के. एह बात के अइसन गोलमोल तरीका से कहल गइल बा कि विदेशी स्टोर स्थानीय व्यापारियन से विदेश से आयातितो सामान एह में खरीद सकीहे स आ प्रावधान ओकरा पक्ष में रही. एह तरह स्थानीय उद्यम के बढ़ावा देबे वाला बात बेमतलब हो जात बा. असल जरूरत एह बात के बा कि प्रावधान में साफ कहल जाव कि एह तीस फीसदी में सिर्फ देश में उत्पादित आ निर्मित सामाने खरीदल जा सकेला. एह ला जरूरत पड़े त तकनीको देबे के, बाहर से ले आवे के, इंतजामो रहे के चाहीं जेहसे कि देश के उद्यम आपन स्तर आ उत्पादन सुधार सकसु.\nविदेशी किराना में ५१ फीसदी के भागदारी दे के प्रबंधन पर काबिज होखे के बात के सैद्धांतिक विरोध बा. ई निवेश ४९ फीसदी से कम होखे के चाहीं जेहसे कि प्रबंधन पर विदेशी काबिज ना हो सकसु.\nसाथ ही स्थानीय दुकानदारनो के बराबर के मैदान दिहल जरूरी बा. यूरोप भा अमेरिका में सरकार अपना लोगन के निकहा सबसिडी देबेली स भा अइसन प्रावधान राखेली स कि विदेशी उद्यम ओह देश के उद्यम के नुकसान ना पहुँचा पावे. अपनो देश में अइसन इंतजाम कइल जरूरी बा.\nकवनो बात के एकांगी नजरिया से देखल समुझल ना जा सके. हर बात के ओकरा समग्रता में देखला के जरूरत होला. हम समुझत बानी कि विदेशी किराना के विरोध का बारे में हम आपन बात कह लिहनी. अब एकरा खिलाफ जवन तर्क दिहल जा सकेला ओकर स्वागत बा जेहसे कि बहस आगे बढ़ावल जा सके.\nएह लेख के जेमिन पाँचाल के वेबसाइट से अनूदित कइल गइल बा. जेमिन से ट्वीटर पर संपर्क कर सकीलें.


मिसिर पुराण: जीउतिया: बलिदानी जीमूतवाहन के ईयाद के परब\nजीउतिया: बलिदानी जीमूतवाहन के ईयाद के परब\n[ एह लेख के प्रकाशन भोजपुरी साहित्य के ई पत्रिका आखर के सितंबर 2015 में हो चुकल बा पत्रिका पढे खाति आखर के वेबसाइट www.aakhar.com पे जाईं ]\nए अरियार ! का बरियार !!\nबैठे के दे देबो सिंहासन पाठ\nराम जी से कहिह\nफलनवा के माई भुखल बाड़ी जिउतिया ......\nइहे कह के पीढ़ा के जवना पे जीउत महाराज बिराजेलें पाँच बार उठावल बईठावल जाला । ई कवनों बेद पुराण के मंतर ना ह । लोक संस्कृति में मुंहे मुंहे फैलल लबेद ह । जवना में कवनों विशेष लिखित विध ना होखे । बरत त्योहार के विध के एक पीढ़ी से दोसर पीढ़ी तक, एक समाज से दोसर समाज तक देखादेखी आ मुंह से कहल बातन से ही आगे बढ़ेला । हरेक परब के अलग विध, व्यवहार आ मान्यता आ सभे अलिखित । चिल्हो- सियारो के कथा, बहुला के कथा आ नाजने केतना लोक कथा । आज के वैज्ञानिक जुग में एह तरह के हरेक परब के बुद्धिजीवी लोग नकार दिही । बाकी कवनों निर्णय लेवे से पहिले लोक परब आ ओकर पाछे के छुपल गूढ रहस्य के जानल बहुत जरूरी बा । काहे एह परब के लोक व्यवहार में एतना प्रचलित करल गईल ? काहे लोगन के धरम के भाय देखा के एह परब के मनावे खाति बाध्य कर दिहल गईल । अयीसने कुछ पहलू के छुवत एह लेख के माध्यम से पढ़ीं जीउतिया जईसन लोक परब के बारे में ।\nहमनी के सामाजिकता के मजबूत करे में लोक व्यवहार, संस्कार, संस्कृति आ परब-त्यौहार के विशेष महत्व बा । सभे परब-त्यौहार के पाछे पुरखन के वैज्ञानिक सोच जेहमें शारीरिक, मानसिक स्वास्थ्य के बढ़ावे के, पारिवारिक आ सामाजिक ढांचा के मजबूत करे के गूढ आ गहीर बात छुपल बा । अईसन परब-त्यौहार में तीज आ जीउतिया के नाम सबसे ऊपर बा ।\nजीउतिया भा जीवित्पुत्रिका व्रत के माने ह कि संतान के उमीर- अर्दोआय बढ़ावे खाति कइल जाला । जेकर संतान ना होखे उहो मेहरारू लोग एह बरत के करेली । जीउतिया आश्विन महिना के अनहरिया (कृष्णपक्ष) के अष्टमी के मुख्य रूप से भोजपुरी बहुल इलाका पूर्वी उत्तरप्रदेश, बिहार आ मिथिलाञ्चल में मनावल जाला ।\nजीउतिया के कथा\nजीउतिया के प्रचलित कथा लोग एह बरत के दिन पढे ला । कथा में राजा जीमूतवाहन के आपन प्रजा के प्राणरक्षा में आपन प्राण के आहुती देवे के आ फेर प्राण हरेवाला से लमहर उमीर के आशीर्वाद पावे के चर्चा बा । कथा शंकर जी के माध्यम से पार्वती जी के सुनावल जाता । हिमालय क्षेत्र में एगो गंधर्व के राज्य रहे । राजा जीमूतकेतु बहुते दयालु रहलें हमेशा धरम करम में लागल रहस , एहसे जनता स्वछंद हो गईल रहे आ एक दिन महल के घेर लेलस । राजा आपन राज आपन गोत्र के लोग के सौंप के आपन बेटा जीमूतवाहन के साथे मलय पहाड़ पे चल गईले । एक एक रोज जीमूतवाहन घुमत रहले त एगो पहाड़ के चोटी पे हड्डी के ढेर देखाई पड़ल । पुछला से मालूम पड़ल की ई सब गरुड़ के करामात ह । आगे बढ़ले त एगो बूढ़ी रोवत रहली । पुछलें त उ कहली-\n“हम नागलोक के रहेवाला हईं । ई जेतना हड्डी देखत बाड़s उ सब नाग के हड्डी ह । गरुड़ से करार बा कि रोज एगो नाग उनकर भोजन बनी । आ जेह दिन गरुड़ के भोजन ना मिली उ सभ नाग के एके बेर खतम कर दी । आज हमार बेटा शंखचूड़ के बारी बा । एही से रोवत बानी , एहिजा गरुड़ से गोहार लगावे खाति आइल बानी ।“\nजीमूतवाहन ओह बुढ़िया के समझवले- “हम तहार बेटा के जगह पे जाईब” ।\nआ लाल कपड़ा में अपना के लपेट के बलि स्थान पे सुत गईले । गरुड़ आईले आ लाल कपड़ा में लपेटाईल जीमूतवाहन के पंजा में दबा के उड़ गईले आ पहाड़ पे ले जाके बईठ गईले ।\nगरुड़ के आश्चर्य भईल कि पंजा में दबोचला के बादो तनिको आह-उह के आवाज ना आइल । उ लाल कपड़ा हटा के देखले त जीमूतवाहन रहलें । उनकर परिचय पुछले त जीमूतवाहन सब किस्सा सुना दिहले । गरुड़ उनकर बहादुरी अवरू दोसरा के प्राण-रक्षा खाति आपन बलिदान देवे के हिम्मत से बहुत प्रभावित भईले । खुश होके आशीर्वाद में जीवन दान दिहले आ आगे से नाग के बलि लेवे से मुक्त कईले । जीमूतवाहन के अनुरोध पे जेतना नाग मरल रहले सब के जीवन वापस मंगले । गरुड़ प्रसन्न भईले, सभ नागन के प्राण लवटवले । जीमूतवाहन के राजपाट भी वापस आवे के आशीर्वाद दिहले । एह तरी जीमूतवाहन के प्रयास से नाग-वंश के रक्षा भईल आ तबे से बेटा के रक्षा खाति जीमूतवाहन के पूजा के चलन शुरू हो गईल।\nजीमूतवाहन : जातक कथा के नायक से कुलदेवता बने तक\nबौद्ध धर्म में भगवान बुद्ध के आदेश बा – “चरथ भिक्खवे चारिकं बहुजन हिताय बहुजन सुखाय” ।\nभारतीय समाज में बहुजन के अर्थ होला सामान्य वर्ग चाहे उ गांव के रहेवाला होखे भा शहर के । एह सामान्य वर्ग में आपन बात आ उपदेश के पहुंचावे खाति लोक कथा आ उपमा के सहारा लिहल गइल । आ इ सब लोक कथा के माध्यम से लोग आपन भाषा (सकाय निरुत्तिया) में उपदेश के इयाद राखे एकर छूट रहे । बौद्ध धर्म के एह शैली के कारण बौद्ध साहित्य में अनेक कथा के समावेश भईल । भगवान बुद्ध से लेके बाद के चौरासी सिद्ध लोग तक अनेकानेक पात्र के रचना भईल आ ओसे जुडल छोट-बड़ कथा विकसित भईल । एह सब कथा के जातक कथा कहल जाला । आ एह जातक कथा से लगभग हर परंपरा आ धर्म प्रभावित भईल । जातक कथा के अलग अलग रूप स्थान आ समय के अनुसार परिवर्तित आ विकसित भईल । संस्कृत ग्रंथ बृहत्कथा में बैताल पच्चीसी के कथा ( 16वीं कहानी) आइल बा । बृहत्कथा के रचना 495 ई० पूर्व में राजा सातवाहन के मंत्री गुणाढ्य कईले रहन । बुद्ध के काल भी 563 ई० पूर्व से लेके 483 ई० पूर्व तक के ही बा । एह से बृहत्कथा में जातक कथा के समावेश बा । बृहत्कथा के भाषा प्राकृत रहे आउर एह किताब में लगभग7लाख छंद रहे । कश्मीर के कवि सोमदेव भट्ट एह किताब के संस्कृत में अनुवाद कईले आ नाम दिहले “कथासरित्सागर” । “वेताल पन्चविन्शति” यानी बेताल पच्चीसी “कथा सरित सागर” के ही भाग ह । बेताल पच्चीसी के कथा के बहुत भाषा में अनुवाद भईल । ई कहानी खाली दिल बहलाव खाति ना रहे, एकर जातक कथा में जीवन के सार्थक करे के अनेक गहीर बात कहल गइल रहे ।\nसोलहवीं कहानी में जीमूतवाहन के कथा बा । कथा में जीमूतवाहन के महान आत्मा, महापुरुष बनावल गइल । एह पात्र के महानता से प्रभावित मगध, मिथिला, बंगाल, उड़ीसा तक के लोग अपना के एह पात्र से जोड़ लिहले । जीमूतवाहन एक जगह के ना रह गईले । जातक कथा से निकल के धर्म आडंबर रहित लोकधर्म आ लोकपरब के देवता बन गईले । समाज के उच्च वर्ग से लेके दलित वर्ग तक ले पुजल गईले । सामाजिक समन्वय के जवन स्थापना जीमूतवाहन से भईल उ कवनों आउर कथा आ पात्र में ना लउके । मगध के महादलित जाति “भुईयाँ” अपना के जीमूतवाहन से अधिका जोड़लस । सामाजिक रूप से दलित आ बहिस्कृत एह समाज के छूआछूत के बंधन में बान्ह के परब त्योहार, रीत-रिवाज में भी कवनों स्थान ना दिहल गइल रहे । महादलित एह जाति के जीमूतवाहन में एगो उद्धारकर्ता आ एगो अईसन देवता के रूप लउकल जेकरा के अपनावे में कवनों रोक ना रहे । भुईयाँ जाति जीमूतवाहन के आपन कुलदेव बना लेले । जीमूतवाहन के आपन प्राण के आहुती देवे के पुण्यतिथि के आपन कुलपर्व घोसीत कईलस । आ जीमूतवाहन के पुनर्जीवित भईला के खुशी में लगभग एक हफ्ता तक उत्सव मनावे के विधान कईलस । अब दलित जातियन के उत्सव पूजा पाठ के कवनों जानकारी त रहे ना, त लोक श्रुति के आधार पे आपन विध बना लिहले ।\nबरत करे के लोकाचार\nबरत से पहिले नेहाय खाय के विधि लगभग हरेक लोक परब में बा । सांसारिक करम से अपना के मुक्त करके शरीर आ आत्मा के साफ सफाई के दिन ताकि बरत में शुद्धि रह सके । बेटा बेटी से खानदान भरल रहे एह सोच के नेहान खाय के दिन अयीसने चीज खाये के विध बनावल गइल । मड़ुआ (रागी) के आटा के रोटी, सतपुतिया के तरकारी आ नोनी के साग । मड़ुआ के आटा खूब पसरेला, नोनी के साग आ सतपुतिया के लत्तर के साथे भी इहे बात बा, एगो लत्तर मय खेत के छाप लेवेला । खेतिहर उच्चवर्ग त शाक भाजी से शाकाहार कर ली बाकी दलित पिछड़ल वर्ग जेकरा भी एको धूर जमीन ना उ का खाई ? कुछ प्रदेश में मछली के शाकाहार मानल जाला । मछली के भेद ह सिधरी आ पोठीया । छोट मछरी जवन खूब अंडा देवेले आ आपन संख्या विस्तार करेले । कुछ जगह झींगा मछरी भी लोग एही क्रम में मानेला । त बरत के दू दिन पहिले से ही मय गबड़ा- गड़ही, नाहर –पोखर ऊबिछ के मछरी मरायी आ नेहाय खाय के दिन एकरे सेवन होला ।\nनेहाय खाय के दिन चूल्हा चौकी पबितर करके ओठगन ( आटा के ठेकुआ जे लगभग एक हथेली के बराबर होला) बनी। जेतना लईका-लईकी, ओतने ओठगन । ई ओठगन तनी कडक होला, मानिता बा की एह ओठगन के खईला से एकरे लेखा देह बरियार होई ।\nहोत पराते, किरीन फूटे से बहुत पहिले मय मेहरारू लोग उठी आ इहे ओठगन से सरगही करी । सरगहीयों के विधान बा । दू टूकी ओठगन चिल्हो आ सियारो के नाम पे घर के छान्ह छत पे फेंकाई की उहो लोग खा लेस । अब चील आ सियार एह बरत में कैसे अईलें एकर कवनों प्रमाण नईखे । सरगही के बाद पूरा 24 घंटा खाति निर्जला बरत शुरू होला । बरत के दिन साँझ के मय मेहरारू लोग एक जगहा एकट्ठा होके पुजा करी । एह लोक परब आ जातक कथा के बढ़त प्रभाव ही रहे की बाद में जीवितपुत्रिका व्रत कथा गढ़ दिहल गइल । शंकर भगवान आ पार्वती माई के बीच संवाद करा दिहल गईल कि जिउतिया के दिन जीमूतवाहन के पुजा करे के चाहीं । दान धरम के बाकी एह पूजा में से लोक संस्कृति आ विधि के अलग ना करल जा सकल । पीढ़ा पे माटी के चिल्हो सियारो बना के सिंदूर चढ़ावल, नेनुआ (तुरयी) के पत्ता पे जीउतिया के स्थापन कर के पीढ़ा के उठावल-बईठावल कवनों वेद में लिखल ना मिली । लोक संस्कृति के परब ह , दू-चार गीत गंगा मायी के, दू-चार गीत ब्रह्म बाबा के आ हो गइल पूजा । पुजा के बाद लोग जीउतिया के आपन बेटा बेटी के पहिराई । जीउतिया बनवाए में भी सामाजिक विषमता रहे । सम्पन्न लोग बेटा खाति सोना के आ बेटी खाति चांदी के जीउतिया बनवावत रहे । बाकी जे निर्धन रहे उ एगो धागा से भी काम चला लेत रहे ।\nबरत के दोसरा दिन पारन कइल जाला बरत के तूड़े खाति । एह दिन बूँट के अंकुरी, मड़ुआ के दाना आ नोनी के कच्चा साग लिलल जाला । बूँट लगभग हर जगहा मिलेला एह से बरत के दुसरका दिन बूँट आ बेसन के विशेष कढ़ीनुमा व्यंजन बनेला । भोजपुर क्षेत्र में एकरा के टोरा कहल जाला । टोरा आ भात खाके बरत तुड़ल जाला ।\nखान-पान के वैज्ञानिक पहलू\nमड़ुआ के परयोग लोग प्रोटीन के स्रोत के रूप में करेला, एकर पानी सोखेवाला विशेष गुण के कारण पेचिश ग्रस्त रोगी के खिलावल जाला । मलशुद्धि करे में आ आंत के ताकत पहुंचावे में मड़ुआ के जोड़ नईखे । बाज़ार में रागी माल्ट के नाम से इहे मड़ुआ के सत्तू खूब बेचात बा । नोनी आ सतपुतिया रेशेदार आ सुपाच्य सब्जी ह । मड़ुआ, सतपुतिया से आंत के शोधन हो जाये आ बरत करके शरीर के आंतरिक पाचन क्रिया के तनिक आराम पहुंचावल आ फेर बूँट जईसन अनाज के खाना में शामिल करल पुरखन के वैज्ञानिक सोंच के परिणाम बुझात बा । ओठगन आटा, खांड भा गुड़ के मिलाके गाय के घीव में बनावल जाला । आयुर्वेद में किरीन फूटे से पहिले एह तरह के पकवान ( हलुआ, पुआ भा ठेकूआ ) खाये के कहल बा । एह परयोग से पित्त के शांति होला आ शरीर में अधकपारी जईसन रोग बाधा ना आवे । आगे के 24 घंटा भूखे के बा त खाली पेट में पित्त के प्रकोप हो सकेला, एकरा के सामित करे के उपाय में सरगही खाये के कर दियाईल । पित्त के उत्पाती से पहिले ही पित्त ना बढ़े एकर उपाय कर दिहल गइल ।\nलोक परब लोग खाति बनावल बा । वैज्ञानिकता के धरम के आड़ देके जन मानुष मे प्रचलित कइल । लोगन के रहन सहन के सुधारल आ साथे साथे संस्कृति के रक्षा ही लोक परब के उद्देश्य होला । जीउतिता जईसन परब जवना में उंच-नीच, अमीर-गरीब के भेव भुला के माई आ संतान के परब बना दिहल गइल । धरम आ देवता के परे करके राजा जीमूतवाहन के गुण गावल गइल । एह दिन मेहरारू लोग बस इहे प्रार्थना करेला कि- हे जीउत ! जैसे तोहार बलिदान के बदला में तहरा जीवन के अर्दोआय बढ़ल । ओइसहिन हमरो लईका-लईकी के अर्दोआय बढ़ाव ।\n1. जीवित्पुत्रिका व्रत कथा, ठाकुर प्रसाद बुक सेलर्स, वाराणसी\n2. मगध की रहस्यावृत साधना संस्कृति – डॉ० रवीन्द्र कुमार पाठक\n3. बेताल बेताल पच्चीसी, विकिसोर्स डॉट ओआरजी\n4. बुद्ध, भारतकोश\nPosted by ShashiRanjan Mishra at 9:47 AM


बिहार एनडीए में 'ट्वेंटी-ट्वेंटी' के मांग, भाजपा ए मैच खाती तैयार नईखे\nलोकसभा चुनाव देश के जनता अवुरी राजनीति खाती खास महत्व राखेला। एही चुनाव में अगिला पांच तक देश चलावे वाला लोग के जनता चुनेले। इहे चुनाव कवनो राजनीतिक दल के कद-काठी तय करेला।\nअब जबकि अगिला लोकसभा चुनाव होखे में एक साल से भी कम समय बाचल बा त बिहार के तमाम राजनीतिक दल अपना-अपना खेमा के तैयार करे में जुट गईल बा। मुक़ाबला सीधा-सीधा राजद के अगुवाई वाला महागठबंधन अवुरी भाजपा के अगुवाई वाला एनडीए में बाटे।\nलेकिन एनडीए के राह में सबसे बड़का रोड़ा सीट के बंटवारा बाटे। हालांकि अभी तक आधिकारिक तौर प सीट बंटवारा के कवनो फॉर्मूला नईखे आईल लेकिन मानल जाता कि भाजपा राज्य के 40 सीट में से 25 से 30 प अकेले चुनाव लड़ी। जबकि एनडीए में भाजपा के सहयोगी जदयू, लोजपा अवुरी रालोसपा के खाता में बाकी सीट आई।\nनीतीश कुमार के महागठबंधन छोड़ के एनडीए में लवट आवे से एनडीए के सीट बंटवारा के गणित गड़बड़ा गईल बा। जदी भाजपा अकेले 25 सीट प लड़ी त बाकी 15 सीट में से जदयू के कतना मिली? हालांकि अभी तक भाजपा के ओर से 25 सीट प लड़े के घोषणा नईखे भईल।\nबिहार में भाजपा के 22 सांसद बाड़े, जबकि जदयू के 2, रालोसपा के3अवुरी लोजपा के6सांसद बाड़े। अयीसन हालत में कवनो दल कम से कम जीतल सीट त ना छोड़ल चाही। अब सवाल बा कि, का जदयू के 10 सीट मिल जाई?\nअभी तक भाजपा के ओर से सीट बंटवारा के कवनो फॉर्मूला के घोषणा नईखे भईल, लेकिन भाजपा के सहयोगी दल के नेता चाहतारे कि भाजपा अपने 20 सीट प चुनाव लड़े अवुरी बाकी के 20 सीट सहयोगी दल खाती छोड़ देवे। माने ट्वेंटी-ट्वेंटी के फॉर्मूला चाहतारे। जदी इ फॉर्मूला चलल त जदयू के 10-12 सीट मिल जाई।\nलोजपा पछिला चुनाव में7उम्मीदवार मैदान में उतरले रहे अवुरी ओकर6उम्मीदवार जीतल रहले, जबकि रालोसपा3उम्मीदवार उतरले रहे अवुरी ओकर तीनों उम्मीदवार जीत गईल रहले। जदी भाजपा ट्वेंटी-ट्वेंटी के फॉर्मूला मान लेतिया त लोजपा6सीट अवुरी रालोसपा3सीट प संतोष क सकेले जबकि जदयू के खाता में 12 सीट आवे से ओकरो हालत सम्मानजनक हो जाई।\nओने भाजपा खेमा एगो दोसर फॉर्मूला प विचार करता। पार्टी के नेता अपना 22 सांसद के सीट के अलावे बाचल 18 सीट प बातचीत के आगे बढ़ावे के पक्ष में बाड़े अवुरी ए 18 में से भी कम से कम 4-6 सीट अपना खाता में चाहतारे। भाजपा के मुताबिक जदयू के 8-10, लोजपा के 4-6 अवुरी रालोसपा के 2-3 सीट प मनावल जा सकता।\nएही बीच जवना प्रकार के राजनीतिक हलचल बिहार में होखता ओकरा से लागता कि राज्य के नीतीश सरकार बहुत मुश्किल से लोकसभा चुनाव के रेखा के पार करे पाई। चर्चा बा कि बिहार के विधानसभा चुनाव भी लोकसभा चुनाव के संगे हो सकता। जदी अयीसन भईल त सीट के बंटवारा के गणित कुछ आसान हो सकता।\nभाजपा लोकसभा चुनाव में जदयू के सीट कम क के विधानसभा चुनाव में जादे सीट दे सकतिया। जहां लोकसभा चुनाव में भाजपा आगे रही उहें विधानसभा चुनाव में सहयोगी दल के जादे मौका दिहल जा सकता।\nयाद रहे कि 2009 के लोकसभा चुनाव, जब भाजपा अवुरी जदयू गठबंधन में चुनाव लडल रहे त जदयू 25 सीट प जबकि भाजपा 15 सीट प उम्मीदवार उतरले रहे। हालांकि आज राजनीतिक हालत बदल चुकल बा। एहसे देखे के होई एनडीए में सीट बंटवारा के ऊंट कवना करवट बईठता।\nFirst Update: 06 April, 2018 10:22 PM


रिंकू घोष एहू साल दीहें भोजपुरिया परदा पर बेहतरीन फिलिम – Anjoria\nसिनेमा भोजपुरी के ड्रीम गर्ल रिंकू घोष के दबदबा एहू साल बनल रही. एह साल रिंकू घोष के एक से बढ़के एक फिलिम त आवही वाला बड़ी सँ. एह साल ऊ तीनों सुपर स्टारन, मनोज तिवारी, रवि किशन आ दिनेश लाल यादव ‘निरहुआ’, संगे ‘गंगा जमुना सरस्वती’ में नजर आवे वाला बाड़ी. एह फिलिम में पहिला बेर तीनो सुपर स्टार एक साथे नजर आवे वाला बाड़े.\nएह साल रिंकू घोष के आवे वाली फिलिमन में दिनेशलाल यादव ‘निरहुआ’ संग “रखवाला”, रवि किशन संगे ‘साली बड़ी सतावेली’ आ एगो महिला प्रधान एक्शन फिलिम ‘इंसाफ के डंका’ शामिल बा. ‘कोठा’ फिलिमो एही साल रिलीज होखे वाली बा. हिंदी फिलिम ‘जय मां मैहरवाली’ओ में रिंकू घोष नायिका बाड़ी. साथही अंजन टीवी पर आवत ‘धनिया के थाना’ टीवी शोओ में रिंकू व्यस्त बाड़ी.


टटका खबर, 16 फरवरी 2017, बियफे – टटका खबर\nतमिलनाडु में शशिकला के चुनल नेता इके पलानीसामी के मुख्‍यमंत्री पद के किरिया धरा दीहल गइल. उनुका साथे 30 गो मंत्रियनो के किरिया घरावल गइल. पलानीसामी शनिचर का दिने आपन बहुमत साबित करा के देखइहें. ओने स्वर्गीय जयललिता के बनावल मुख्यमंत्री पन्‍नीरसेल्‍वम के कहना बा कि ऊ कवनो ना कवनो तरह पलानीसामी के पलानी उजाड़िये के रहीहें. उनुकर गुट आजु नई दिल्‍ली में निर्वाचन आयोग से भेंट क के आपन ज्ञापन दिहलसि. एह लोग के दावा बा कि असली अन्नाद्रमुक उनुकरे वाला गुट ह. एही बीच विपक्षी द्रमुक के कहना बा कि विश्‍वासमत में ऊ केकरो साथे ना जाई.\nदेवरिया जिला के सलेमपुर कस्बा में भूंजा के कारोबार करे वाला एगो कारोबारी कालमहु बुध का रात शराब पी के आइल आ कोठरी में सूते चल गइल. बाद में देर रात खां पता बा कवना कारण से फाँसी लगा के जान दे दिहलसि.\nबलिया जिला के सहतवार इलाका में महाराजपुर गांव के एगो आदमी अपना जवान बेटा आ गाँवे के एगो अउर आदमी साथे बांसडीह से अपना गांवे मोटरसाइकिल से लवटत रहलन जब सुरहिया कोल्ड स्टोरेज का नियरा एगो जीप से घक्का लाग गइल आ तिसरका आदमी के मौत ठाँवे प हो गइल. बापो बेटा धवाहिल हो गइल बाड़ें.\nमिर्जापुर के हलिया इलाका के एगो प्रेमी जोड़ा अचके में थाना में आ गइल आ थानाध्यक्ष का सोझा फिल्मी स्टाइल में एक-दोसरा के वरमाला पहिरा के बिआह कर लिहलसि.\nमिर्जापुर के पडरी इलाका के सिकरी गांव में ईंट भट्ठा प काम करे आइल बिहार के एगो मजदूर परिवार के मड़ई में बुध का रात आग लाग गइल जवना में दू गो लईका बहुते झँउसा गइले सँ. आजु सबेरे दूनू के इलाज का बावजूद जिला अस्पताल में मौत हो गइल. भट्ठा मालिक फरार हो गइल बा.\nसोनभद्र के रार्बटसगंज इलाका में सुकृत गावं के आठ बरीस के एगो लइका अपना घर का सोझे ट्रक से कचरा गइल आ ओकर मौत हो गइल.\nसारण जिला के दरियापुर इलाका के मड़िहान का नियरा दरियापुर दिघवारा रोड पर एगो ऑटो रिक्शा आ ट्रक के टक्कर में एगो औरत समेत दू जने के मौत ठाँवे प हो गइल आ छह जने घवाहिल हो गइलें.\nयूपी के सतवाँ आ आखिरी दौर के वोटिंग ला परचा दाखिल करे के आजु आखिरी दिन रहल. तीसरा आ चउथका दौर के वोटिंग ला प्रचार के काम पूरा जोर धइले बा.\nTags: चुनाव, तमिलनाडु, देवरिया, बलिया, मिर्जापुर, सारण, सोनभद्र


विजन डोलाते थे वो बिजन डोलाते हैं – टटका खबर\nJan 26, 2018 कांग्रेस, नेता विपक्ष, राजपथ, राहुल गाँधी\nसमय का सोझा केहू के ना चले. कांग्रेस के गुमान रहुवे कि ऊ देश के सरकार चलावे वाली पार्टी हीय आ सरकार में रहे भा विपक्ष में ओकरा के खास मान मिलते रही. बाकिर अबकी गणतंत्र जिवस के मौका पर ओकर ई गुमान टूट गइल. 69वां गणतंत्र दिवस मनावत देश देखल कि कांग्रेस अध्यक्ष राहुल गांधी राजपथ पर आगे का कतार में ना बइठल लउकलें आ नजर घुमवला प उनुका के छठवीं कतार में बइठल देखल गइल.\nअपना मालिक के मिलल मान में कमी देख के कांग्रेसियन का करेजा पर साँप लोटे लागल बा. ओह लोग के कहना बा कि हमेशा से कांग्रेस अध्यक्ष के अगिला पाँति में जगहा मिलत आइल बा आ अबकियो मिले के चाहत रहुवे. बाकिर भाजपा अपना ओछ हरकत से राहुल गाँधी के अगिला कतार में बइठे के जगहा ना दिहलसि.\nजान जाईं कि बइठे के जगहा प्रोटाकाल से तय होला आ एगो पीएम के विधवा होखला का नाते अबहीं हाल ले सोनिया गाँधी के प्रोटोकाल में अलग से शामिल राखल जात रहुवे. बाकिर अब जब ऊ कांग्रेस के अध्यक्ष नइखी रहि गइल त उनुका जगहा उनुका बेटा के बइठावल प्रोटाकाल के लाँघल होखीत. इहो धेयान में राखे के चाहीं कि एह तरह के प्रोटाकाल भाजपा सरकार के पहिले से चलल आवत बा.\nभाजपा अध्यक्ष अमित शाह के पहिला पाँत में बइठल देखि के सवाल उठावल जा रहल बा जबकि ऊ सत्ताधारी पार्टी के अध्यक्ष का नाते एकर अधिकारी रहलन. विपक्षी गोल के अध्यक्ष के जगहा प्रोटाकाल में पीछहीं राखल गइल बा. अगर पिछला सरकारन में लालकृष्ण आडवाणी के आगे बइठे के बाति कहल जाई त ऊ नेता विपक्ष रहलन आ आजुकाल केहू नेता विपक्ष नइखे.\nकांग्रेस के चाहीं कि आपन पूरा दम लगा के अगिला बेर या त सरकार बना लेव आ ना हो सके त कम से कम नेता विपक्ष लायक बेंवत त बनाइए लेव. लोकलंत्र में एगो बरियार विपक्ष होखल जरुरी होला बाकिर बरियार विपक्ष बनावल सरकारी गोल का जिम्मे ना दीहल जाव.\nसरकार का तरफ से बतावल गइल बा कि सोनिया गाँधी आजुओ पहिला कतार में बइठली ह. तीन आदमी – लालक़ष्ण आडवाणी, अमित शाह, आ सोनिया गाँधी – खातिर अलग से विशेष प्रावधान का तहत व्यवस्था रहुवे. एह जानकारी का बाद राहुल के चमचन के चीत्कार बेमलब के प्रलाप मानल जाई.